**กระบวนการอนุญาตทดลองประกอบกิจการกระจายเสียงบริการชุมชน ของ กสทช.**

**ศริณทิพย์ หมั้นทรัพย์ โครงการติดตามนโยบายสื่อและโทรคมนาคม (NBTC Policy Watch)**

วิทยุกระจายเสียงบริการชุมชน หรือ “วิทยุชุมชน” เป็นรูปธรรมของการปฏิรูปสื่อที่ชัดเจนที่สุด และเป็นที่รู้จักในสังคมไทยมากว่าทศวรรษ ทว่า ส่วนใหญ่จะรู้จักว่าเป็นวิทยุการเมืองเรื่องสี หรือวิทยุโฆษณาสินค้าผิดกฎหมาย มีเพียงส่วนน้อยรู้จักและเข้าใจว่า วิทยุชุมชนเป็นของชุมชน ดำเนินการโดยชุมชน เพื่อประโยชน์ต่อความต้องการที่หลากหลายของคนในชุมชน ไม่แสวงหารายได้ในเชิงธุรกิจ และปราศจากการแทรกแซงทางการเมือง งานศึกษาครั้งนี้ นำเสนอให้เห็นภาพจริงของวิทยุชุมชนไทยในช่วงเวลาที่ผ่านมา ความพยายามที่จะกำกับดูแลวิทยุรายใหม่ขององค์กรกำกับดูแล การกำกับดูแลวิทยุชุมชนในต่างประเทศ และข้อเสนอต่อการกำกับดูแลวิทยุชุมชนไทยในอนาคต

# ประวัติศาสตร์

ประเทศสหรัฐอเมริกา รวมทั้งกลุ่มประเทศแถบละตินอเมริกา ริเริ่มวิทยุชุมชนมากว่า 60 ปีแล้ว ก่อนที่วิทยุชุมชนจะค่อยๆ ขยายตัวไปประเทศต่างๆ ทั่วโลก พร้อมๆ กับแนวคิดประชาธิปไตย นั่นคือ มีการกระจายอำนาจสู่ท้องถิ่น มีมาตรการผ่อนคลายการควบคุมสื่อ รวมทั้งอนุญาตให้เอกชนและคนกลุ่มต่างๆ เป็นเจ้าของวิทยุกระจายเสียงได้ สำหรับประเทศไทย วิทยุกระจายเสียงเริ่มต้นวิวัฒนาการจากการเป็น “สื่อของรัฐ / สื่อสาธารณะ / สื่อระดับชาติ” ในทศวรรษ 2470 มาเป็น “สื่อธุรกิจ / สื่อเชิงพาณิชย์” ในทศวรรษ 2490 และเพิ่งจะก้าวเข้าสู่การเป็น “สื่อชุมชน / สื่อท้องถิ่น” ในทศวรรษ 2540 นี้เอง [[1]](#footnote-1)

สถานีวิทยุกระจายเสียงแห่งแรกของไทยในทศวรรษ 2470 นั้น ดำเนินการในส่วนกลางและพยายามกระจายเสียงให้ครอบคลุมพื้นที่ให้กว้างที่สุด แต่ด้วยข้อจำกัดทางเทคโนโลยี จึงแก้ปัญหาการรับฟังและรัศมีการกระจายเสียงด้วยการตั้งสถานีวิทยุในท้องถิ่น ให้ทำหน้าที่รับสัญญาณและกระจายเสียงต่อไปยังพื้นที่ระดับภูมิภาค อย่างไรก็ดี ทุกสถานีเป็นของหน่วยงานราชการ และดำเนินการโดยเจ้าหน้าที่รัฐ [[2]](#footnote-2) ต่อมาในทศวรรษ 2490 มีการอนุญาตให้เอกชนเข้าใช้ประโยชน์ทางธุรกิจกระจายเสียง ในลักษณะซื้อเวลาจากสถานีของรัฐมาดำเนินการเอง หรือซื้อเวลาแล้วมาขายต่อให้ผู้อื่นดำเนินการตามระยะเวลาที่กำหนด หรือลงทุนทำธุรกิจกระจายเสียงด้วยตัวเอง ตั้งแต่ปลูกสร้างอาคาร ขายเวลา หาโฆษณา และจัดทำรายการ[[3]](#footnote-3) โดยคลื่นความถี่ยังคงเป็นของรัฐ ทั้งนี้ ก่อนจะก้าวเข้าสู่ยุคสื่อท้องถิ่น / สื่อชุมชนในทศวรรษ 2540 นั้น ประเทศไทยมีสถานีวิทยุ 524 สถานี และมีหน่วยงานราชการร่วม 20 หน่วยงานเป็นเจ้าของ [[4]](#footnote-4)

## การเกิดขึ้นของวิทยุชุมชนในสังคมไทย

จุดเริ่มต้นของวิทยุชุมชนไทย เกิดจากการตีความเจตนารมณ์การปฏิรูปสื่อตามมาตรา 40 ของรัฐธรรมนูญแห่งราชอาณาจักรไทย พ.ศ. 2540 ที่บัญญัติให้คลื่นความถี่เป็นทรัพยากรสาธารณะ และสาระตามมาตรา 26 ของพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2543 [[5]](#footnote-5) **ที่ให้หลักประกันสิทธิการเข้าถึงและใช้ประโยชน์คลื่นความถี่วิทยุเพื่อประโยชน์สาธารณะในลักษณะไม่แสวงหากำไรทางธุรกิจ ไม่น้อยกว่าร้อยละ 20 แก่ภาคประชาชน ในกรณีที่ประชาชนไม่มีความพร้อม องค์กรอิสระที่ทำหน้าที่กำกับดูแลต้องให้การสนับสนุน** ส่งผลให้ภาคประชาสังคมและนักวิชาการด้านนิเทศศาสตร์หัวก้าวหน้าจำนวนหนึ่ง ร่วมกันสร้างกระบวนการเรียนรู้ และส่งเสริมการเข้าถึงสิทธิการสื่อสารให้กับประชาชนอย่างเป็นรูปธรรม

กระบวนการเตรียมความพร้อมเพื่อริเริ่มสื่อชุมชนถูกจัดขึ้นหลายสิบครั้งทั่วประเทศ ระหว่างเดือนกันยายน พ.ศ. 2543 - 2545 ในรูปแบบของการประชุมเชิงปฏิบัติการ การอบรม และการสัมมนาเกี่ยวกับวิทยุชุมชน โดยมีวัตถุประสงค์เพื่อเตรียมสมาชิกชุมชน และกลุ่มประชาสังคมในพื้นที่ ให้เรียนรู้เกี่ยวกับพื้นฐานของการกระจายเสียงวิทยุ ทักษะการบริหารสถานี และการสร้างการมีส่วนร่วมของชุมชน จนกระทั่งพร้อมที่จะมี “สื่อวิทยุของตัวเอง” ด้วยการสนับสนุนขององค์กรทั้งในและต่างประเทศ เช่น กองทุนเพื่อการลงทุนทางสังคม (SIF) มูลนิธิการเรียนรู้และพัฒนาประชาสังคม (Civic-Net Foundation) สถาบันพัฒนาองค์กรชุมชน (พอช.) และมูลนิธิ ฟรีดริช เนามัน (FNS) [[6]](#footnote-6)

ในเดือนธันวาคม พ.ศ. 2544 กลุ่มปฏิรูปสื่อภาคประชาชนจังหวัดกาญจนบุรี ก่อตั้งสถานีวิทยุชุมชนและออกอากาศวิทยุกระจายเสียงโดยภาคประชาชนอย่างเต็มรูปแบบแห่งแรกของประเทศไทย ก่อนจะเพิ่มเป็น 145 สถานีทั่วประเทศ และรวมตัวกันเป็นเครือข่าย “สหพันธ์วิทยุชุมชนแห่งชาติ (สวชช.)” ในปี พ.ศ. 2545 การเคลื่อนไหวภายใต้องค์กรตัวแทนอย่าง สวชช. ซึ่งยึดถืออุดมการณ์วิทยุชุมชนตามหลักสากล ทำให้วิทยุชุมชนต้องดำเนินการภายใต้หลักการ “ของ-โดย-เพื่อชุมชน” คือ คนในชุมชนร่วมเป็นเจ้าของสถานี ร่วมเป็นผู้บริหารจัดการและผลิตรายการเพื่อประโยชน์ที่หลากหลายของคนในชุมชน และสร้างการสื่อสารสองทางระหว่างคนในชุมชนด้วยกันเอง โดยดำเนินการแบบไม่แสวงหากำไรเชิงพาณิชย์ ไม่ตกอยู่ภายใต้อำนาจรัฐ ทุน การเมือง หรืออิทธิพลใดๆ สำหรับหลักการเชิงเทคนิคนั้น ต้องใช้เครื่องส่งกำลังต่ำไม่เกิน 30 วัตต์ เสาอากาศสูงไม่เกิน 30 เมตร และมีรัศมีกระจายเสียงไม่เกิน 15 กิโลเมตร

## นโยบายที่ขัดหลักการและการกำกับดูแลที่ผิดพลาด

แม้ว่าวิทยุชุมชนจะเกิดขึ้น และดำเนินการโดยชอบด้วยกฎหมายดังกล่าวข้างต้น แต่ **รัฐบาลไทยในขณะนั้น นอกจากจะไม่สามารถจัดตั้งองค์กรกำกับดูแลขึ้นตามรัฐธรรมนูญกำหนดแล้ว ยังไม่มีนโยบายอื่นใดเพื่อคุ้มครองการดำเนินการวิทยุชุมชนด้วย** ส่งผลให้วิทยุชุมชนจำนวนหนึ่ง ต้องเผชิญกับคำสั่งระงับการออกอากาศ และถูกจับดำเนินคดีในข้อหา “มีและใช้เครื่องส่งวิทยุคมนาคม และออกอากาศวิทยุโดยไม่ได้รับอนุญาต” ตามพระราชบัญญัติวิทยุคมนาคม พ.ศ.2498 โดยกองงาน คณะกรรมการกิจการวิทยุกระจายเสียงและวิทยุโทรทัศน์แห่งชาติ (กองงาน กกช.) สะท้อนให้เห็นว่า รัฐบาลไทย รวมทั้งคนในวงการสื่อสารมวลชน มีความเข้าใจว่า สื่อที่ใช้คลื่นความถี่อันเป็นทรัพยากรที่มีจำกัด และมีนัยยะด้านความมั่นคง ต้องให้รัฐหรือเอกชนดำเนินการเท่านั้น และวิตกกังวลว่า ชาวบ้านจะไม่สามารถมีสื่อและทำสื่อด้วยตัวเอง จึงเกิดการกีดกันและแทรกแซงการดำเนินการของวิทยุชุมชนเหล่านี้ตลอดมา

การเคลื่อนไหวรณรงค์อย่างแข็งขันและต่อเนื่องของเครือข่ายสหพันธ์วิทยุชุมชน เพื่อยืนยันสิทธิและเสรีภาพทางการสื่อสารของประชาชน ตามที่บัญญัติไว้ในรัฐธรรมนูญและในพระราชบัญญัติองค์กรจัดสรรคลื่นความถี่ฯ พ.ศ. 2543 เป็นเหตุให้คณะรัฐมนตรี (ครม.) มีมติเมื่อวันที่ 16 กรกฎาคม พ.ศ. 2545 ว่า *“หากจะห้ามมิให้ประชาชนดำเนินการวิทยุชุมชน ก็อาจเป็นการขัดต่อบทบัญญัติของรัฐธรรมนูญ”* จึงมอบหมายให้สำนักปลัดสำนักนายกรัฐมนตรี (สปน.) ดำเนินการจัดทำมาตรการและหลักเกณฑ์ชั่วคราว เพื่อควบคุมการใช้คลื่นความถี่ของวิทยุชุมชน ในปีต่อมา ครม. มีมติรับสมัครวิทยุชุมชนเข้าร่วมโครงการ “เตรียมความพร้อมวิทยุชุมชน” และมอบหมายให้กรมประชาสัมพันธ์เป็นหน่วยงานพิจารณาดำเนินการ

ระหว่างปี พ.ศ. 2547-2548 กรมประชาสัมพันธ์รับนโยบาย และเปิดรับสมัครวิทยุชุมชนเข้าร่วมโครงการเตรียมความพร้อมวิทยุชุมชน ภายใต้เงื่อนไขว่า สามารถโฆษณาได้ไม่เกินชั่วโมงละ 6 นาที โดยต้องชำระค่าธรรมเนียมร่วมโครงการปีละ 1,000 บาท และค่าประกัน 5,000 บาท แม้จะถูกคัดค้านจากภาคประชาสังคมอย่างกว้างขวาง เพราะขัดกับหลักการพื้นฐานของวิทยุชุมชนที่ภาคประชาชนยืนยัน นั่นคือดำเนินการโดยไม่มีโฆษณา และไม่แสวงหากำไรเชิงธุรกิจ จนที่สุดรัฐบาลตัดสินใจยุติการดำเนินการใดๆ เกี่ยวกับวิทยุชุมชน โดยให้รอการสรรหาองค์กรกำกับดูแล แต่กรมประชาสัมพันธ์ยังคงดำเนินการประชาสัมพันธ์รูปแบบของวิทยุชุมชนที่มีโฆษณาชั่วโมงละ 6 นาที และขยายเวลาการรับจดทะเบียนวิทยุชุมชนต่อไป ส่งผลให้มีการก่อตั้ง “วิทยุขนาดเล็กเพื่อแสวงหากำไรเชิงพาณิชย์” จำนวนกว่า 3,000 สถานีภายในเวลา 1 ปีหลังจากนั้น

การดำเนินนโยบายดังกล่าว สะท้อนให้เห็นอย่างชัดเจนว่า **นอกจากรัฐบาลไม่อาจขัดขวางการมีอยู่ของวิทยุชุมชนแล้ว ยังไม่เข้าใจถึงปรัชญาพื้นฐานของสื่อชุมชนอีกด้วย จึงออกนโยบายที่ขัดต่อหลักการดำเนินการที่ว่าวิทยุชุมชนต้องไม่แสวงหากำไร ยิ่งไปกว่านั้น ยังวางกรอบการกำกับดูแลที่ผิดพลาด โดยให้กรมประชาสัมพันธ์รับจดทะเบียนวิทยุรายใหม่ทั้งหมด ภายใต้นิยาม “วิทยุชุมชน”** ซึ่งส่งผลกระทบด้านลบต่อทิศทางการพัฒนาและความยั่งยืนของวิทยุชุมชนภาคประชาชนโดยไม่ได้ตั้งใจ เพราะวิทยุชุมชนภาคประชาชนที่ดำเนินการโดยเน้นการมีส่วนร่วมของคนในชุมชนนั้น ต้องการการส่งเสริมจากภาครัฐ (และองค์กรกำกับดูแล) เพื่อพัฒนาเนื้อหารายการ และการบริหารจัดการสถานีให้มีประสิทธิภาพมากขึ้น แต่ถูกทำให้มองไม่เห็นและเข้าใจผิด เมื่อรวมเข้ากับวิทยุรายใหม่ที่เน้นการทำธุรกิจระดับท้องถิ่น ด้วยนโยบายการจดทะเบียนวิทยุชุมชนดังกล่าว

## ใบอนุญาตประกอบกิจการกระจายเสียงชั่วคราว : การกำกับดูแลชั่วคราวของ กทช.

ในช่วงปี พ.ศ. 2548-2549 วิทยุชุมชนและวิทยุขนาดเล็กเพื่อแสวงหากำไร หรือที่เรียกรวมกันว่า “วิทยุรายใหม่” [[7]](#footnote-7) ดำเนินการอย่างไร้แนวทางและสับสนวุ่นวาย กล่าวคือ วิทยุรายใหม่เหล่านี้ กำหนดการใช้เลขคลื่นความถี่ด้วยตัวเอง รวมทั้งไม่ปฏิบัติตามมาตรฐานทางเทคนิคเกี่ยวกับเครื่องส่ง เสาอากาศ และรัศมีการกระจายเสียง ส่งผลให้เกิดปัญหาคลื่นแทรก การรบกวนวิทยุการบิน การร้องเรียนเรื่องการแข่งขันที่ไม่เป็นธรรม และคุณภาพรายการ เป็นต้น

สถานการณ์ตึงเครียดมากขึ้น เมื่อเกิดรัฐประหารเดือนกันยายน พ.ศ. 2549 คณะปฏิรูปการปกครองในระบอบประชาธิปไตยอันมีพระมหากษัตริย์เป็นประมุข (คปค.) ใช้อำนาจสั่งปิดสถานีวิทยุรายใหม่ด้วยเหตุผลว่า มีเครื่องส่งวิทยุกระจายเสียงโดยไม่ได้รับอนุญาต ประกอบกิจการโดยไม่ได้รับอนุญาต และออกอากาศกระจายเสียงรบกวนวิทยุการบิน วิทยุรายเดิม และวิทยุโทรทัศน์ กลุ่มวิทยุรายใหม่ ได้รวมตัวกันเรียกร้องสิทธิในการออกอากาศกับ คปค. และได้รับสิทธิการออกอากาศตามเงื่อนไขที่ คปค. กำหนดภายใน 2-3 สัปดาห์ต่อมา

ภายใต้รัฐธรรมนูญฉบับ พ.ศ. 2550 เมื่อพระราชบัญญัติการประกอบกิจการกระจายเสียงและกิจการโทรทัศน์ พ.ศ.2551 มีผลบังคับใช้ **ทำให้วิทยุชุมชนในประเทศไทยได้รับสถานภาพทางกฎหมาย เป็นประเภทหนึ่งของการประกอบกิจการกระจายเสียงหรือกิจการโทรทัศน์ที่ใช้คลื่นความถี่ ประเภทบริการชุมชน ควบคู่ไปกับประเภทบริการสาธารณะ และประเภทบริการธุรกิจ** และสามารถขอรับใบอนุญาตประกอบกิจการได้ โดยต้องดำเนินการแบบไม่แสวงหากำไร และตอบสนองต่อความต้องการของชุมชนหรือท้องถิ่นที่ได้รับประโยชน์ ความชัดเจนของกฎหมาย และความหวังที่จะมีองค์กรกำกับดูแลตามกฎหมาย ส่งผลให้มีการก่อตั้งสถานีวิทยุรายใหม่เพิ่มขึ้นถึง 6,000 สถานี คลื่นความถี่ช่วงคลื่นเอฟเอ็มถูกใช้อย่างเข้มข้น เกิดการรบกวนการสื่อสารของวิทยุการบินและวิทยุสื่อสารระบบอื่นๆ รวมทั้งผู้ฟังไม่สามารถรับสารจากวิทยุได้อย่างชัดเจน แม้สถานการณ์ของผู้ประกอบการวิทยุชุมชนที่ดำเนินการโดยภาคประชาชนดูเหมือนจะดีขึ้น เพราะมีกฎหมายรองรับ แต่ยังไม่สามารถมั่นใจได้อย่างเต็มที่ เนื่องจากการกำกับดูแลจากภาครัฐยังไม่ชัดเจน

ในระหว่างที่ยังไม่มีองค์กรกำกับดูแลด้านกิจการกระจายเสียงและกิจการโทรทัศน์ คณะกรรมการกิจการโทรคมนาคมแห่งชาติ (กทช.) อาศัยอำนาจตามบทเฉพาะกาลมาตรา 78 แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 แต่งตั้ง **คณะอนุกรรมการวิทยุกระจายเสียงและวิทยุโทรทัศน์** เพื่อกำกับดูแลกิจการวิทยุกระจายเสียงและกิจการโทรทัศน์ และใช้อำนาจออกใบอนุญาตชั่วคราวให้แก่กิจการกระจายเสียง 2 ประเภท คือ กิจการวิทยุกระจายเสียงชุมชน และกิจการโทรทัศน์ที่ไม่ใช้คลื่นความถี่

คณะอนุกรรมการกิจการกระจายเสียงและกิจการโทรทัศน์ ได้แต่งตั้ง **คณะทำงานวิทยุชุมชน** ให้ทำหน้าที่ร่างหลักเกณฑ์และวิธีการอนุญาตประกอบกิจการบริการชุมชนชั่วคราว (วิทยุกระจายเสียงชุมชน) โดยเปิดรับฟังความคิดเห็นจากภาคส่วนที่เกี่ยวข้องหลายครั้ง ก่อนจะประกาศใช้ในพระราชกิจจานุเบกษา เมื่อวันที่ 24 กรกฎาคม พ.ศ. 2552 และเปิดให้วิทยุชุมชน รวมทั้งวิทยุรายใหม่ทุกประเภท แจ้งความประสงค์การประกอบกิจการกระจายเสียงชุมชน หรือลงทะเบียนในนาม “วิทยุชุมชน”

วิธีการกำกับดูแลตามหลักเกณฑ์และวิธีการอนุญาตประกอบกิจการบริการชุมชนชั่วคราว (วิทยุกระจายเสียงชุมชน) ของคณะอนุกรรมการวิทยุกระจายเสียงและวิทยุโทรทัศน์ ภายใต้ กทช. ประกอบด้วย 2 ขั้นตอน คือการลงทะเบียน และการออกใบอนุญาตชั่วคราว มีรายละเอียด[[8]](#footnote-8) ดังนี้

**1. การลงทะเบียนชั่วคราวสำหรับผู้ดำเนินกิจการกระจายเสียงในชื่อ “วิทยุชุมชน”** โดยให้วิทยุกระจายเสียงรายใหม่ที่ออกอากาศอยู่ในขณะนั้นทั้งหมด แสดงตัว และลงทะเบียนด้วยการแจ้งคลื่นที่ใช้ ตำแหน่งที่อยู่ของสถานี รายชื่อผู้รับผิดชอบสถานี ตลอดจนยินยอมที่จะปฏิบัติตามเงื่อนไขของ กทช. 3 ข้อ คือ

* ไม่ออกอากาศเนื้อหารายการที่เป็นการล้มล้างระบอบประชาธิปไตยอันมีพระมหากษัตริย์เป็นประมุข เป็นภัยต่อความมั่นคงของชาติ ลามกอนาจาร ขัดต่อศีลธรรมอันดี และความสงบเรียบร้อยของสังคม
* ต้องบันทึกเทปเนื้อหาที่ออกอากาศย้อนหลัง 30 วัน
* ต้องออกอากาศตามผังรายการที่ได้ส่งเข้ามาให้คณะกรรมการพิจารณา

**2. การให้ใบอนุญาตชั่วคราวสำหรับสถานีวิทยุชุมชน** โดยสถานีจะต้องแสดงให้เห็นว่า มีสิทธิที่แท้จริง และมีคุณสมบัติของการเป็นสถานีวิทยุชุมชนตามบทบัญญัติของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และตามประกาศ กทช. เรื่องหลักเกณฑ์และวิธีการอนุญาตประกอบกิจการบริการชุมชนชั่วคราว (วิทยุกระจายเสียงชุมชน)

เนื่องจากสถานะของ กทช. และคณะอนุกรรมการกิจการกระจายเสียงและกิจการโทรทัศน์ เป็นเพียง “องค์กรกำกับดูแลชั่วคราว” และอาศัยอำนาจตามบทเฉพาะกาลให้ใบอนุญาตวิทยุกระจายเสียงชุมชนเพียงอย่างเดียว **แต่วิทยุรายใหม่ขณะนั้น มีความแตกต่างหลากหลาย** ไม่ว่าจะเป็นวิทยุธุรกิจท้องถิ่น วิทยุการเมืองของนักการเมืองท้องถิ่น วิทยุพระพุทธศาสนา รวมทั้งวิทยุเพื่อความมั่นคง เป็นต้น **การใช้วิธีการเดียว คือ “หลักเกณฑ์และวิธีการของวิทยุชุมชน” ไปกำกับดูแลวิทยุแบบอื่นๆ ของ กทช.** **นอกจากจะไม่สามารถบังคับใช้กฎหมาย** เพื่อแก้ปัญหาคลื่นแทรก หรือการโฆษณาเกินจริง หรือการใช้ประโยชน์ทางการเมืองได้แล้ว **ยังทำให้สังคมเข้าใจผิด**ไปว่า วิทยุชุมชนสามารถโฆษณา และดำเนินการโดยเอกชนเพื่อประโยชน์ทางธุรกิจได้อีกด้วย

จากการดำเนินการของ กทช. ภายในระยะเวลา 1 ปี กทช. ใช้งบประมาณกว่า 100 ล้านบาท ไปกับการจัดเวทีชี้แจง ทำความเข้าใจ และรับแจ้งความประสงค์การประกอบกิจการกระจายเสียงชุมชนทั่วประเทศ ผลปรากฏว่า **มีวิทยุชุมชนและวิทยุรายใหม่ทั้งสิ้นจำนวน 6,621 สถานี มาลงทะเบียนแจ้งความประสงค์กับ กทช. ในขั้นตอนแรก** โดยในจำนวนนี้ ยังไม่รวมสถานีวิทยุที่ออกอากาศอยู่ แต่ไม่มาลงทะเบียนอีกจำนวนมาก อาจกล่าวได้ว่า ด้วยขั้นตอนการลงทะเบียนชั่วคราว สามารถนำวิทยุรายใหม่ส่วนใหญ่ ที่ดำเนินการในลักษณะ “ใต้ดิน” มาเข้าสู่ระบบการกำกับดูแลภายใต้สิทธิการทดลองออกอากาศ 300 วัน **ส่วนขั้นตอนการพิจารณาใบอนุญาตชั่วคราว สำหรับสถานีวิทยุชุมชนตามนิยามนั้น มีสถานีวิทยุชุมชนเพียง 2 สถานีเท่านั้น** ที่ได้รับการพิจารณาให้ได้ใบอนุญาตประกอบกิจการชั่วคราว (วิทยุกระจายเสียงชุมชน)

เมื่อสิ้นสุดกระบวนการแจ้งความประสงค์การประกอบกิจการกระจายเสียงชุมชน (การลงทะเบียนในนามวิทยุชุมชน) ของวิทยุรายใหม่ ในวันที่ 20 พฤษภาคม พ.ศ. 2553 กทช. ต้อง *“ขยายสิทธิการทดลองออกอากาศออกไปอีก 300 วัน”* (นับจากวันที่ 21 พฤษภาคม พ.ศ. 2553 สิ้นสุดวันที่ 16 มีนาคม พ.ศ. 2554) และ *“ขยายสิทธิการทดลองออกอากาศออกไปอีก 300 วัน”* เป็นครั้งที่ 2 (นับจากวันที่ 17 มีนาคม พ.ศ. 2554 สิ้นสุดวันที่ 10 มกราคม พ.ศ. 2555) โดยให้ “ผู้ทดลองออกอากาศในลักษณะชั่วคราว” ติดต่อไปยัง กทช. เพื่อแสดงตนขยายสิทธิการทดลองออกอากาศดังกล่าว เพราะไม่สามารถพิจารณาใบอนุญาตให้แล้วเสร็จ

กล่าวโดยสรุปได้ว่า แม้วิทยุชุมชนจะเป็นกิจการกระจายเสียงที่เกิดขึ้นโดยความชอบธรรมตามกฎหมายรัฐธรรมนูญ และได้รับสถานะทางกฎหมายด้วยพระราชบัญญัติการประกอบกิจการกระจายเสียงและกิจการโทรทัศน์ พ.ศ.2551 แต่รัฐบาลไม่ไว้วางใจว่า “ชุมชน” จะสามารถดำเนินกิจการกระจายเสียงและใช้คลื่นความถี่ที่เป็นทรัพยากรจำกัดและมีนัยยะด้านความมั่นคงได้ ยิ่งไปกว่านั้น **ผู้มีหน้าที่กำกับดูแลวิทยุชุมชนและวิทยุรายใหม่ที่ผ่านมา** ไม่ว่าจะเป็นกรมประชาสัมพันธ์ คณะกรรมการกิจการโทรคมนาคมแห่งชาติ (กทช.) และคณะอนุกรรมการวิทยุกระจายเสียงและวิทยุโทรทัศน์ **ต่างก็เป็นผู้ทำหน้าที่เฉพาะกิจ หรือเป็นผู้กำกับดูแลชั่วคราวทั้งสิ้น จึงกำหนดกรอบการกำกับดูแลอย่างไม่เข้าใจเพียงพอ และขัดกับหลักพื้นฐานของวิทยุชุมชน ส่งผลให้ผู้ประกอบกิจการวิทยุชุมชนตามหลักการของ-โดย-เพื่อชุมชนถูกมองข้าม และไม่ได้รับการสนับสนุน ในขณะที่ผู้ประกอบการวิทยุรายใหม่ประเภทอื่นๆ เช่น วิทยุธุรกิจท้องถิ่น ต้องประสบกับสภาวะไร้สถานภาพ เพราะไม่มีช่องทางในการขอรับใบอนุญาตประกอบกิจการ**

ที่สำคัญที่สุด ท่ามกลางผู้ประกอบกิจการกระจายเสียงรายใหม่จำนวนมาก ผู้ประกอบการวิทยุชุมชนที่มีอยู่จำนวนน้อยมาก ไม่สามารถพิสูจน์ตัวตน เพื่อให้สังคมเห็นความแตกต่างอย่างชัดเจนจากวิทยุรายใหม่อื่นๆ และเพื่อบรรลุเงื่อนไขตามคุณสมบัติที่จะได้รับใบอนุญาตประกอบกิจการกระจายเสียงชุมชนชั่วคราว ดังนั้น การตัดสินใจให้ใบอนุญาตประกอบกิจการวิทยุชุมชนชั่วคราวขององค์กรที่ทำหน้าที่กำกับดูแล จึงเป็นไปอย่างยากลำบาก

# ใบอนุญาตทดลองประกอบกิจการกระจายเสียง : การกำกับดูแลด้วยอำนาจเต็มของ กสทช.

หลังจากที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เข้ารับตำแหน่งเมื่อวันที่ 7 ตุลาคม พ.ศ. 2554 คณะกรรมการกิจการกระจายเสียงและกิจการโทรทัศน์ (กสท.) ภายใต้ กสทช. มีมติ (วันที่ 28 พฤศจิกายน พ.ศ. 2554) ให้ขยายเวลาการทดลองออกอากาศในลักษณะชั่วคราวของสถานีวิทยุรายใหม่จำนวน 6,601 สถานี ต่อไปอีก 300 วัน (เป็นครั้งที่ 3) นับตั้งแต่วันที่ 11 มกราคม พ.ศ. 2555 หรือจนกว่า กสทช. จะมีคำสั่งเป็นอย่างอื่น เพื่อรอการออกหลักเกณฑ์ใบอนุญาตประกอบกิจการต่อไป

การกำกับดูแลชั่วคราวของคณะอนุกรรมการกิจการกระจายเสียงและกิจการโทรทัศน์ ภายใต้คณะกรรมการกิจการโทรคมนาคมแห่งชาติ (กทช.) โดยอาศัยอำนาจตามบทเฉพาะกาลแห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ในระหว่าง พ.ศ. 2552-2554 ทำให้ กสทช. ได้รับข้อมูลว่า มีวิทยุกระจายเสียงรายใหม่จำนวน 6,601 สถานี จำแนกเป็น **สถานีวิทยุกระจายเสียงรายใหม่ที่ได้รับสิทธิทดลองออกอากาศในลักษณะชั่วคราว** (300 วัน) จำนวนทั้งสิ้น 6,599 สถานี สถานีวิทยุเหล่านี้ ได้รับอนุญาตให้ประกอบกิจการกระจายเสียง แต่ไม่ได้รับอนุญาตให้ใช้คลื่นความถี่ ซึ่งสามารถประกอบกิจการกระจายเสียง โดยปฏิบัติตามเงื่อนไขของ กทช. คือออกอากาศตามผังรายการที่แจ้งแก่คณะกรรมการ ที่มีเนื้อหารายการไม่เป็นภัยต่อความมั่นคงของชาติ ลามกอนาจาร ขัดต่อศีลธรรมอันดีและความสงบเรียบร้อยของสังคม ทั้งนี้ ต้องบันทึกรายการที่ออกอากาศย้อนหลัง 30 วันด้วย นอกจากนี้ ด้วยกระบวนการพิจารณาเงื่อนไขใบอนุญาตจากเอกสารที่ผู้ประกอบกิจการยื่นเพื่อแจ้งความประสงค์เป็นไปอย่างล่าช้า ทำให้มี **สถานีวิทยุชุมชนที่ได้รับใบอนุญาตประกอบกิจการกระจายเสียงบริการชุมชนชั่วคราวอายุไม่เกิน 1 ปี** เพียง 2 สถานี ได้แก่ สถานีวิทยุชุมชนคนแปลงยาว จังหวัดฉะเชิงเทรา และสถานีวิทยุชุมชน คริสเตียนยะลา จังหวัดยะลา วิทยุรายใหม่ทั้งหมดนี้ จะต้องเข้าสู่กระบวนการออกใบอนุญาตทดลองประกอบกิจการกระจายเสียงของ กสทช. ดังจะกล่าวถึงในหัวข้อต่อไป

## รอจัดสรรคลื่นความถี่

การอนุญาตให้ทดลองออกอากาศในลักษณะชั่วคราว และการอนุญาตประกอบกิจการกระจายเสียงบริการชุมชนชั่วคราวของคณะอนุกรรมการกิจการกระจายเสียงและกิจการโทรทัศน์ ภายใต้ กทช. ดังกล่าว **เป็นการคุ้มครองให้ผู้ประกอบกิจการสามารถทดลองออกอากาศ และประกอบกิจการกระจายเสียงได้ตามกฎหมายเท่านั้น มิได้หมายรวมถึง “การอนุญาตให้ใช้คลื่นความถี่” แต่อย่างใด**

ในเบื้องต้น กสทช. ดำเนินการจัดทำแผนแม่บทการบริหารคลื่นความถี่ (พ.ศ. 2555) แผนแม่บทกิจการกระจายเสียงและกิจการโทรทัศน์ ฉบับที่ 1 (พ.ศ. 2555-2559) และแผนแม่บทกิจการโทรคมนาคม ฉบับที่ 1 (พ.ศ. 2555-2559) แม้จะยังคงสาระสำคัญในการเปิดโอกาสให้ภาคประชาชนสามารถเข้าถึง และใช้ประโยชน์คลื่นความถี่ในกิจการกระจายเสียง รวมถึงส่งเสริมให้ชุมชนมีความพร้อมในการขอรับใบอนุญาตประเภทบริการชุมชนในสัดส่วนไม่น้อยกว่าร้อยละ 20 ของคลื่นความถี่ในแต่ละพื้นที่ของการอนุญาต **แต่ต้อง “รอ” ให้ผู้ประกอบการรายเดิมที่ได้รับอนุญาต สัมปทาน และสัญญาอยู่ก่อนแล้ว “คืนคลื่นความถี่” ที่ใช้อยู่เดิมเสียก่อน กสทช. จึงจะจัดสรรคลื่นความถี่ในกิจการกระจายเสียงเสียใหม่ได้** ภายในระยะเวลา 5 ปีตามระบุในแผนแม่บท

ในทางปฏิบัติ ส่วนราชการ รัฐวิสาหกิจ และหน่วยงานอื่นๆ ของรัฐ ที่ได้รับอนุญาตอยู่ก่อนแล้ว ต้องแจ้งรายละเอียดข้อมูลการใช้ประโยชน์คลื่นความถี่ และเหตุแห่งความจำเป็นในการถือครองคลื่นความถี่ ไปยังสำนักงาน กสทช. เพื่อพิจารณา ขณะนี้ มีสถานีวิทยุรายเดิมจำนวน 509 สถานี จาก 525 สถานี แจ้งรายละเอียดข้อมูลแล้ว และกำลังเข้าสู่กระบวนการของ กสท. ในการพิจารณามูลเหตุของความจำเป็น และระยะเวลาในการถือครองคลื่นความถี่ที่เหลือ คาดว่า กระบวนการพิจารณาจะแล้วเสร็จภายในปี พ.ศ. 2558 นี้ [[9]](#footnote-9) ต่อจากนั้น กสทช. จึงจะนำคลื่นความถี่ที่ได้รับคืนมาจัดสรรใหม่ได้

อย่างไรก็ตาม การจัดสรรคลื่นความถี่เอฟเอ็มให้ภาคส่วนอื่น หรือให้วิทยุรายใหม่ใช้นั้น สามารถทำได้ทันทีในบางพื้นที่ โดยไม่ต้องรอการคืนคลื่นเก่าและจัดสรรคลื่นใหม่ ทั้งนี้ ในทางเทคนิคแล้ว ในท้องถิ่นหรือจังหวัดที่มีสถานีวิทยุรายเดิมไม่มากนัก พื้นที่นั้นจะมีช่วงคลื่นความถี่ที่ว่างอยู่ และสามารถนำมาจัดสรรให้กับวิทยุรายใหม่ได้เลย โดยเฉพาะสำหรับสถานีวิทยุรายใหม่ ที่เป็นวิทยุชุมชนหรือวิทยุสาธารณะที่ได้รับใบอนุญาตทดลองประกอบกิจการแล้ว เพื่อนำไปสู่การอนุญาตใช้คลื่นความถี่ และการอนุญาตประกอบกิจการจริงในอนาคตหลังจากการจัดสรรคลื่นความถี่ใหม่

เมื่อพิจารณาเจตนาการจัดสรรคลื่นความถี่ระบบเอฟเอ็มของ กสทช. ซึ่งให้ความสำคัญกับผู้ใช้คลื่นรายเดิม และรอการคืนคลื่นเก่าเพื่อมาจัดสรรให้รายใหม่ทั้งหมดอย่างพร้อมเพรียงกันนั้น อาจกล่าวได้ว่า **กสทช. มิได้มีความตั้งใจจริงที่จะให้ประชาชนทุกภาคส่วนใช้ประโยชน์จากคลื่นความถี่ในกิจการกระจายเสียงอย่างเท่าเทียมตามสิทธิแห่งกฎหมาย** เพราะ กสทช. สามารถออกแบบการจัดสรรคลื่นเอฟเอ็มใหม่ในบางพื้นที่ได้ก่อนดังกล่าวแล้ว เพื่อใช้เป็น “ตัวอย่างการจัดสรรคลื่น” หลังจากได้รับคืนคลื่นทั้งหมด ในขณะเดียวกัน ก็สามารถเร่งกระบวนการออกใบอนุญาต ให้ผู้ประกอบกิจการรายใหม่ที่มีประวัติการดำเนินการดี สามารถได้รับใบอนุญาตประกอบกิจการที่มีอายุมากกว่า 1 ปี เพื่อดำเนินกิจการกระจายเสียงอย่างมั่นคงต่อไป

## การอนุญาตทดลองประกอบกิจการกระจายเสียง

การกำกับดูแลวิทยุกระจายเสียงรายใหม่ของ กสทช. ดำเนินการตามประกาศ กสทช. เรื่อง หลักเกณฑ์การอนุญาตทดลองประกอบกิจการวิทยุกระจายเสียง พ.ศ. 2555 และประกาศ กสทช. เรื่อง หลักเกณฑ์การทดสอบมาตรฐานทางเทคนิคของเครื่องส่งวิทยุกระจายเสียงสำหรับการทดลองประกอบกิจการวิทยุกระจายเสียง ซึ่งมีสาระสำคัญคือ แยกประเภทกิจการกระจายเสียงตามที่กำหนดใน พรบ. การประกอบกิจการฯ พ.ศ. 2551 รวมทั้งเตรียมความพร้อมเพื่อเปลี่ยนผ่านไปสู่ระบบการออกใบอนุญาตในอนาคต และรักษาคุณภาพการรับฟังวิทยุกระจายเสียงของประชาชนทั้งในแง่ของคุณภาพรายการและคุณภาพทางเทคนิค โดยระบุเกณฑ์ทางเทคนิคให้ผู้ประกอบการวิทยุกระจายเสียงปฏิบัติอย่างเคร่งครัด คือเครื่องส่งสัญญาณกำลังส่ง 500 วัตต์ เสาส่งสัญญาณสูง 60 เมตร และครอบคลุมรัศมีกระจายเสียง 20 กิโลเมตร

ประกาศดังกล่าว ส่งผลให้ผู้รับใบอนุญาตประกอบกิจการบริการชุมชนชั่วคราวจำนวน 2 ราย ผู้ได้รับสิทธิทดลองออกอากาศในลักษณะชั่วคราวจำนวน 6,599 ราย และผู้ที่ได้ยื่นแบบคำขอรับใบอนุญาตประกอบกิจการบริการชุมชนชั่วคราว (ก่อนวันที่ 20 กันยายน พ.ศ. 2555) อีกจำนวนหนึ่ง ต้องดำเนินการยื่นคำขออนุญาตทดลองประกอบกิจการวิทยุกระจายเสียงอีกครั้ง ให้ตรงตามประเภทที่ต้องการประกอบกิจการ กล่าวคือ ประเภทบริการสาธารณะ ประเภทบริการชุมชน และประเภทบริการธุรกิจ และปฏิบัติตามมาตรฐานทางเทคนิคที่กำหนด ทั้งนี้ ใบอนุญาตทดลองฯ มีอายุ 1 ปี

ในการพิจารณาแบบคำขอรับใบอนุญาตทดลองประกอบกิจการกระจายเสียงนั้น กสทช. จะพิจารณาตามเงื่อนไขสำหรับการประกอบการตามประเภทที่ให้บริการ ซึ่งกำหนดในประกาศหลักเกณฑ์นั่นเอง โดยพิจารณาคุณสมบัติที่ปรับให้เป็น “นิติบุคคล” แทน “บุคคลธรรมดา” สัดส่วนรายการ และการกำกับดูแลรายได้ สำหรับผู้ทดลองประกอบกิจการประเภทบริการชุมชน มีเงื่อนไขดังต่อไปนี้

* คุณสมบัติของผู้มีสิทธิขอรับใบอนุญาตทดลองฯ ประเภทบริการชุมชน
  + ต้องเป็นสมาคม มูลนิธิ หรือนิติบุคล ที่จัดตั้งขึ้นตามกฎหมายไทย ซึ่งไม่ใช่หน่วยงานของรัฐ *โดยต้องแสดงหลักฐานเชิงประจักษ์ของการสร้างความเข้มแข็งให้ชุมชนในด้านต่างๆ อย่างต่อเนื่องไม่น้อยกว่า 2 ปี* หรือ
  + เป็นกลุ่มคนในท้องถิ่นจำนวนไม่น้อยกว่า 5 คน *ซึ่งสมาชิกแต่ละคนต้องแสดงหลักฐานเชิงประจักษ์ของการสร้างความเข้มแข็งให้ชุมชนในด้านต่างๆ อย่างต่อเนื่อง ไม่น้อยกว่า 2 ปี*
  + บุคคลผู้มีอำนาจกระทำการผูกพันต้องมีสัญชาติไทย
  + ไม่มีกรรมการ หรือบุคคลผู้มีอำนาจกระทำการที่เคยถูกเพิกถอนการทดลองประกอบกิจการอันเป็นผลมาจากการบริหารกิจการของผู้นั้น
* สัดส่วนรายการ
* รายการที่เป็นข่าวสาร สารประโยชน์ไม่น้อยกว่าร้อยละ 70
* เนื้อหารายการเกี่ยวข้องกับชุมชนเป้าหมาย
* รายการต่างๆ ต้องผลิตโดยคนในชุมชนไม่น้อยกว่าร้อยละ 50
* ที่มาของรายได้
* ไม่สามารถโฆษณาได้
* สามารถรับการอุดหนุน และรับบริจาค ทั้งนี้ สถานีสามารถกล่าวขอบคุณได้
* ขอรับการส่งเสริมและสนับสนุนจากกองทุนวิจัยและพัฒนากิจการกระจายสียง กิจการโทรทัศน์ และกิจการโทรคมนาคม เพื่อประโยชน์สาธารณะ (กทปส.)

การพยายามพิสูจน์ตัวตนของผู้ประกอบการวิทยุชุมชนให้ชัดเจน ด้วยการแสดงหลักฐานเชิงประจักษ์ว่า สถานีได้สร้างการมีส่วนร่วมของชุมชนในด้านต่างๆ มาอย่างต่อเนื่อง เช่น การให้สมาชิกในชุมชนเข้าร่วมจัดตั้งและกำหนดนโยบายของสถานี การบริจาคให้การอุดหนุนทางการเงินแก่สถานีในลักษณะที่ไม่ใช่การโฆษณา รวมถึงสร้างการมีส่วนร่วมในด้านรายการโดยจัดให้มีอาสาสมัครในชุมชนเข้ามาร่วมจัดรายการหรือร่วมรายการ เป็นต้น เป็นจุดเด่นที่สำคัญของหลักเกณฑ์นี้ และเป็นประโยชน์ต่อวิทยุชุมชนด้วย อย่างไรก็ตาม ในกระบวนการพิจารณาเพื่อให้ใบอนุญาตทดลองฯ ก็ยังขาดกระบวนการ “การสุ่มตรวจ” การดำเนินงานจริงของสถานี จึงเป็นที่สังเกตว่า ผู้รับใบอนุญาตทดลองประกอบกิจการประเภทบริการชุมชนจำนวน 554 สถานีในขณะนี้ [[10]](#footnote-10) มีคุณสมบัติดังกล่าวจริงๆ หรือเป็นเพียงคุณสมบัติที่ปั้นแต่งในเอกสารแนบเท่านั้น

อย่างไรก็ตาม หลักเกณฑ์การอนุญาตทดลองประกอบกิจการฯ และหลักเกณฑ์การทดสอบมาตรฐานทาง เทคนิคฯ ดังกล่าว ทำให้ **ผู้ประกอบกิจการวิทยุกระจายเสียงทั้ง 3 ประเภท จำเป็นต้องปฏิบัติตามหลักเกณฑ์ วิธีการ โดยเฉพาะอย่างยิ่งมาตรฐานทางเทคนิค “เดียวกัน” ในการประกอบกิจการกระจายเสียง ทั้งๆ ที่มีความจำเป็น และความต้องการ “ไม่เหมือนกัน”** ซึ่งไม่เพียงขัดแย้งกับประเภทกิจการที่จำแนกไว้แล้วเท่านั้น แต่ยังไม่เหมาะสมกับคุณสมบัติของแต่ละประเภทกิจการอีกด้วย ยกตัวอย่างเช่นมาตรฐานทางเทคนิคที่กำหนด*ว่า ผู้ทดลองประกอบกิจการวิทยุต้องใช้เครื่องกำลังส่งไม่เกิน 500 วัตต์* ส่งผลให้ผู้ประกอบการบริการชุมชน ซึ่งไม่ต้องการใช้เครื่องส่งกำลังสูงขนาดนั้น เพราะพื้นที่ให้บริการเป็นชุมชนขนาดเล็ก เกิดความไม่สบายใจว่าต้องปรับเปลี่ยนเครื่องส่งหรือไม่ ในขณะที่ผู้ประกอบการบริการธุรกิจและสาธารณะ ต่างแย้งว่ากำลังส่ง 500 วัตต์ ไม่เพียงพอต่อการให้บริการในพื้นที่กระจายเสียงที่ให้บริการอยู่เดิม โดยเฉพาะอย่างยิ่ง วิทยุธุรกิจและวิทยุสาธารณะที่มีเลขคลื่นใกล้เคียงกับสถานีวิทยุรายเดิมเรียกร้องว่า การกำหนดกำลังส่งเฉพาะวิทยุรายใหม่นั้น ทำให้เกิดการแข่งขันที่ไม่เป็นธรรม เพราะไม่สามารถสู้กับกำลังส่งของสถานีวิทยุรายเดิมที่ใช้เครื่องส่งกำลังส่งสูงมากถึงระดับ “หลายพันวัตต์” ได้ ดังนั้น **กฎหมาย ระเบียบ รวมถึงกระบวนการอนุญาตฯ ของ กสท. จึงไม่สอดคล้องกับความเป็นจริงที่เกิดขึ้น** ส่งผลให้ กสทช. ไม่สามารถกำกับดูแล และแก้ไขปัญหาต่างๆ ไม่ว่าจะเป็นคลื่นทับ คลื่นแทรก และ “วิทยุชุมชนโฆษณา” ที่ยังคงเกิดขึ้น

# กระบวนการขอรับใบอนุญาตทดลองประกอบกิจการกระจายเสียงบริการชุมชน

การขออนุญาตทดลองประกอบกิจการวิทยุกระจายเสียงนั้น นอกจาก พรบ.การประกอบกิจการฯ พ.ศ. 2551 แล้ว ผู้ขอรับใบอนุญาตทดลองฯ ต้องปฏิบัติตามกฎหมายที่เกี่ยวข้องอื่นๆ เช่น พรบ.วิทยุคมนาคม พ.ศ. 2498 พรบ.ควบคุมอาคาร พ.ศ. 2522 รวมถึงกฎกระทรวง และประกาศ กสทช. อีกด้วย ดังนั้น เมื่อผู้ขอรับใบอนุญาตทดลองฯ ดำเนินการตามขั้นตอนต่างๆ เพื่อขอรับใบอนุญาตทดลองฯ แล้ว จำเป็นต้องดำเนินการขึ้นทะเบียนเครื่องส่งวิทยุ และปฏิบัติตามขั้นตอนการขออนุญาตทำ นำเข้า ใช้เครื่องส่ง และขออนุญาตตั้งสถานีด้วย

## ใบอนุญาตทดลองประกอบกิจการวิทยุกระจายเสียงชุมชน

หลังจากประกาศ กสทช. เรื่อง หลักเกณฑ์การอนุญาตทดลองประกอบกิจการวิทยุกระจายเสียง พ.ศ. 2555 และประกาศ กสทช. เรื่อง หลักเกณฑ์การทดสอบมาตรฐานทางเทคนิคของเครื่องส่งวิทยุกระจายเสียงสำหรับการทดลองประกอบกิจการวิทยุกระจายเสียง มีผลบังคับใช้ กสทช.เปิดรับคำขอใบอนุญาตทดลองประกอบกิจการกระจายเสียงทั่วประเทศ และเพื่อให้การบริการทั่วถึงและมีประสิทธิภาพ สำนักงาน กสทช. โดยสำนักการอนุญาตประกอบกิจการกระจายเสียง[[11]](#footnote-11) (ปส.1) ได้จัดพื้นที่รับคำขอใบอนุญาตทดลองใน 4 ภูมิภาค คือขอนแก่น เชียงใหม่ นครศรีธรรมราช และกรุงเทพฯ เพื่อรับเอกสารคำขอใบอนุญาตทดลองฯ ทั้งนี้ หากผู้มีสิทธิขอรับใบอนุญาตทดลองฯ ไม่ไปรับบริการตามสถานที่ที่กำหนดให้ ก็สามารถยื่นคำขอได้ด้วยตัวเอง หรือส่งเอกสารทางไปรษณีย์ไปที่สำนักงาน กสทช. ส่วนกลาง โดยผู้มีสิทธิขอรับใบอนุญาตทดลองฯ มีเวลา120 วันสำหรับเตรียมความพร้อมด้านคุณสมบัติ (ให้เป็นนิติบุคคล) และเอกสารหลักฐาน เพื่อยื่นคำขอใบอนุญาตทดลองฯ และมีเวลาอีกอย่างน้อย 30 วัน เพื่อแก้ไขเอกสาร และจัดหาเอกสารเพิ่มเติมให้กับสำนักงาน กสทช. ตามร้องขอ

เป็นที่สังเกตว่า ความพยายามอำนวยความสะดวกให้กับผู้มีสิทธิขอรับใบอนุญาตทดลองฯ ด้วยการจัดพื้นที่รับคำขอในระดับภูมิภาคนั้น เป็นเรื่องดีมาก แต่การประชาสัมพันธ์ทางเว็ปไซท์ของ กสทช. เพียงช่องทางเดียว ทำให้ผู้มีสิทธิขอรับใบอนุญาตทดลองฯ ประเภทบริการชุมชนจำนวนมาก ไม่สามารถเข้าถึงข่าวประชาสัมพันธ์ดังกล่าว สำหรับผู้ที่ทราบข่าว และได้เข้าร่วมในการเตรียมเอกสาร และรับคำขอในระดับภูมิภาค ได้ให้ข้อมูลว่า มีผู้เข้าร่วม “จำนวนมากเกินไป” (ผู้เข้าร่วมแต่ละเวทีร่วมหนึ่งพันคน) และ “รวมทุกประเภทกิจการไว้ด้วยกัน” ทำให้เวลาหมดไปกับการฟังข้อมูลเกี่ยวกับวิทยุประเภทบริการสาธารณะและประเภทบริการธุรกิจ ซึ่งมีจำนวนคนมากกว่าและเรียนรู้เร็วกว่า แทนที่จะกรอกแบบคำขอรับ และทำความเข้าใจในประเภทบริการชุมชนอย่างเดียว ซึ่งมีจำนวนไม่มากนัก และไม่เชี่ยวชาญการจัดทำเอกสาร ส่งผลให้ผู้ขอรับใบอนุญาตทดลองฯ ประเภทบริการชุมชนหลายคน ไม่สามารถยื่นคำขอได้ในวันและสถานที่ดังกล่าว เพราะเอกสารไม่เรียบร้อย

นอกจากนี้ **ผู้ขอรับใบอนุญาตทดลองฯ ประเภทบริการชุมชนอีกจำนวนหนึ่ง ที่ไม่สามารถเข้าถึงอินเตอร์เน็ท** เพื่อศึกษา และใช้ “คู่มือกรอกแบบคำขอทดลองประกอบกิจการวิทยุกระจายเสียง ตามประกาศ กสทช. เรื่อง หลักเกณฑ์การอนุญาตทดลองประกอบกิจการวิทยุกระจายเสียง พ.ศ.2555” จนต้องกรอกเอกสารตามความเข้าใจของตัวเอง ซึ่งเมื่อยื่นแบบคำขอไปยังสำนักงาน กสทช. ก็ถูกขอเอกสารเพิ่มเติม หรือต้องแก้ไขเอกสารอยู่หลายครั้ง ทำให้เสียเวลาและค่าใช้จ่ายเพิ่มขึ้นมาก

อย่างไรก็ตาม สำหรับผู้มีสิทธิขอรับใบอนุญาตทดลองฯ ที่สามารถเข้าถึง คู่มือกรอกแบบคำขออนุญาตทดลองฯ ทางเว็ปไซท์ดังกล่าว สะท้อนว่า คู่มือดังกล่าว “ใช้ยาก” เพราะกว่าจะค้นหาตัวอย่างการกรอกแบบคำขอสำหรับประเภทบริการชุมชนเจอ ก็ต้องเปิดไปถึงหน้า 32 ทีเดียว จากทั้งหมดที่มีอยู่ถึง 96 หน้า และรวมตัวอย่างการกรอกแบบคำขออนุญาตทดลองฯ สำหรับวิทยุทุกประเภท ไม่ว่าจะเป็นประเภทบริการสาธารณะ ประเภทบริการชุมชน และประเภทบริการธุรกิจ ต้องเข้าถึง ดาวน์โหลดไฟล์ อ่าน-ศึกษา และกรอกตามตัวอย่างอย่างระมัดระวัง กล่าวอีกนัยหนึ่งก็คือ กสทช. **ยังไม่ได้ทำคู่มือการยื่นขอใบอนุญาตทดลองฯ สำหรับการทดลองประกอบกิจการแต่ละประเภทอย่างเฉพาะเจาะจง เ**พื่อให้สอดคล้องกับความต้องการอย่างแท้จริง

การให้ความสำคัญกับ “เอกสาร” ดังกล่าว แม้จะมองได้ว่าเป็นเรื่องดีในการเตรียมความพร้อมผู้ประกอบการเพื่อเข้าสู่ระบบการออกใบอนุญาตในอนาคต แต่ก็สร้างความยุ่งยากให้กับผู้ขอรับใบอนุญาตทดลองฯ ประเภทบริการชุมชนเป็นอย่างมากด้วย และยังทำให้สำนักงาน กสทช. คณะอนุกรรมการ และ กสท. เอง ต้องใช้เวลาไปกับการพิจารณาเอกสารจำนวนมากเช่นกัน **ส่งผลให้ กสทช. ต้องใช้เวลา 2 ปี เพื่อพิจารณาแบบคำขอรับใบอนุญาตทดลองฯ และเอกสารแนบของวิทยุทุกประเภทจำนวน 6,091 สถานี**

หลังจากการบริหารสำนักงานและจัดการองค์กรใหม่ สำนักงานกิจการกระจายเสียงและกิจการโทรทัศน์ ไม่จะ*เป็น สำนักการอนุญาตประกอบกิจการกระจายเสียง (ปส1)* รับผิดชอบงานใบอนุญาตทดลองประกอบกิจการกระจายเสียง *สำนักอนุญาตประกอบกิจการโครงข่าย สิ่งอำนวยความสะดวก และเครื่องส่งวิทยุคมนาคม (ปส3)* รับผิดชอบใบอนุญาตว่าด้วยกฎหมายวิทยุคมนาคม (ทำ-นำเข้า-มี-ใช้-ตั้ง ดังจะกล่าวถึงต่อไป) *สำนักกฎหมายกระจายเสียงและโทรทัศน์ (มส)* รับผิดชอบการระงับคดีด้วยการเปรียบเทียบปรับ และ *สำนักวิศวกรรมและเทคโนโลยีกระจายเสียงและโทรทัศน์ (วส)* ทำหน้าที่รับรายงานการตรวจเครื่องส่ง และห้องปฏิบัติการทดสอบเครื่องส่ง ต่างย้ายไปอยู่ที่อาคารเอ็กซิม[[12]](#footnote-12) ถนนพหลโยธิน ในขณะที่ สำนักการคลัง ซึ่งรับผิดชอบเกี่ยวกับการรับชำระเงินและออกใบเสร็จรับเงินทุกประเภท ยังคงอยู่ที่สำนักงานใหญ่ กสทช. ถนนพหลโยธิน 8 ซอยสายลม ทำให้ผู้ประกอบกิจการทุกประเภท เมื่อต้องติดต่อกับสำนักงาน กสทช. เพื่อยื่นคำขอรับใบอนุญาตทดลองฯ หรือยื่นคำขอใบอนุญาตว่าด้วยกฎหมายวิทยุคมนาคม หรือติดต่อขอตรวจเครื่องส่ง หรือยื่นคำขอต่ออายุใบอนุญาตทดลองฯ ด้วยตัวเอง ต้องประสบความยากลำบากในการเดินทางไปมาระหว่างตึกสำนักงาน 2 แห่ง เพื่อดำเนินการด้านเอกสาร และชำระเงินค่าธรรมเนียม-ค่าปรับ

ผู้ทดลองฯ บริการชุมชนแลกเปลี่ยนประสบการณ์ในประเด็นนี้ว่า ไม่เพียงยุ่งยากและใช้เวลาไปกับการเดินทางไปมา แต่ยังต้องเสียค่าเดินทางโดยมอเตอร์ไซค์รับจ้าง และถูกเอาเปรียบจากผู้ขับขี่มอเตอร์ไซค์ด้วยความไม่รู้อีกด้วย กล่าวคือ ผู้ทดลองฯ บริการชุมชนท่านหนึ่งที่เป็นคนกรุงเทพฯ กล่าวว่า เขาเสียค่ามอเตอร์ไซค์จากอาคารเอ็กซิม ไปอาคาร 2 สำนักงานใหญ่เพียง 20 บาท และขอให้มอเตอร์ไซค์จอดรอที่หน้าตึก เพื่อรับกลับไปยังอาคารเอ็กซิมอีกครั้งเมื่อเสร็จธุระ และมอเตอร์ไซค์ก็ยินดีรอ โดยเสียค่ารถอีก 20 บาทในขากลับ ส่วนผู้ทดลองฯ บริการชุมชนอีกท่านหนึ่ง แลกเปลี่ยนว่า ผู้ขับขี่มอเตอร์ไซค์ เรียกราคาแบบเหมาไปและรอรับกลับรวม 80 บาท เพราะความไม่รู้ และไม่มีคนแนะนำจึงต้องเสียค่ารถมากกว่าคนอื่น ในขณะที่ ผู้ทดลองฯ บริการชุมชนอีกท่านเล่าว่า ตนเจอเจ้าหน้าที่ กสทช. ที่รู้จักกันท่านหนึ่งบริเวณหน้าตึกเอ็กซิม และเจ้าหน้าที่ท่านนั้น แนะนำให้ขึ้นรถตู้บริการของสำนักงาน ที่ให้บริการระหว่างตึกสำนักงานทั้งสองแห่งทุกๆ ครึ่งชั่วโมง อาจจะเสียเวลารอไปบ้าง แต่ก็ประหยัดเงินและไม่ถูกเอาเปรียบจากใคร ผู้ทดลองฯ บริการชุมชน จึงตั้งข้อสังเกตร่วมกันว่า เหตุใด เจ้าหน้าที่ กสทช. จึงไม่ถือเป็น “หน้าที่” ที่ต้องแจ้งผู้มาติดต่อว่า สามารถใช้รถตู้บริการระหว่างสำนักงาน กสทช. ได้ เพื่อผู้มาติดต่อ และรับบริการจาก กสทช. จะได้รับความสะดวก และประหยัดค่าใช้จ่ายอย่างทั่วหน้ากัน[[13]](#footnote-13)

เมื่อได้รับใบอนุญาตทดลองฯ แล้ว ผู้ทดลองประกอบกิจการ ต้องยื่นคำขอรับใบอนุญาตตามกฎหมายว่าด้วยวิทยุคมนาคม และต้องดำเนินการให้เครื่องส่งวิทยุกระจายเสียงมีลักษณะทางเทคนิคตามมาตรฐานทางเทคนิคที่กำหนดภายใน 1 ปี สำหรับกลุ่มวิทยุชุมชนแล้ว มีความกังวลใจเกี่ยวกับเครื่องส่งหลายเรื่อง เช่น เครื่องส่งเก่าแก่ใช้มาร่วม 10 ปี (หรือบางสถานีมากกว่า) เครื่องส่งประกอบกันเอง กำลังส่งต่ำ-ไม่ถึง 500 วัตต์ตามกฎหมาย เครื่องส่งรับต่อมาเป็นมรดกตกทอดจากสถานีอื่น ไม่มีเงินหากต้องซ่อมเครื่องให้เป็นไปตามมาตรฐาน และความไม่เข้าใจและเกรงกลัวกฎหมาย ทำให้พวกเขาประวิงเวลาที่จะตรวจเครื่องส่ง และดำเนินการตามกฎหมายว่าด้วยวิทยุคมนาคม ประกอบกับสำนักงาน กสทช. เอง นอกจากจะไม่สามารถพิจารณาให้ใบอนุญาตแล้วเสร็จสำหรับผู้ยื่นคำขอทุกสถานี และต้องดำเนินการต่ออายุใบอนุญาตทดลองฯ ให้สถานีที่หมดอายุ อีกทั้งยังไม่สามารถจัดให้มี “จุดตรวจเครื่องส่ง” ที่ครอบคลุมทุกพื้นที่และมากพอด้วย กสทช. จึงไม่เพียงไม่บังคับใช้กฎหมายอย่างจริงจัง กล่าวคือ ไม่ใช้เงื่อนไขการตรวจเครื่องส่ง และการขอใบอนุญาตตามกฎหมายว่าด้วยวิทยุคมนาคม เพื่อการระงับสิทธิในการอนุญาตทดลองประกอบกิจการ หากยังใช้ “การขยายเวลา” เพื่อให้ผู้ประกอบการมีเวลาเพิ่มขึ้นอีก 1 ปี

ต้นปี พ.ศ. 2557 มีวิทยุกระจายเสียงรายใหม่ได้รับใบอนุญาตทดลองประกอบกิจการกระจายเสียงทั้งสิ้นจำนวน 5,646 สถานี จำแนกเป็นประเภทบริการสาธารณะ 1,077 สถานี ประเภทบริการชุมชน 554 สถานี และประเภทบริการธุรกิจ 4,015 สถานี

หลังการรัฐประหารโดยคณะรักษาความสงบแห่งชาติ (คสช.) สื่อมวลชนทุกแขนงถูกคำสั่งตามประกาศ คสช.ที่ 15/2557 (วันที่ 22 พฤษภาคม พ.ศ. 2557) ให้ยุติการออกอากาศ ก่อนที่จะมีคำสั่ง คสช.ที่ 23/2557 (วันที่ 23 พฤษภาคม พ.ศ. 2557) ให้สื่อมวลชนดำเนินการได้ตามปกติ โดยมีข้อแม้เพียงอย่างเดียวว่า ต้องถ่ายทอดรายการที่ คสช. ร้องขอ แต่สำหรับวิทยุทดลองฯ และวิทยุที่ไม่ได้รับอนุญาตให้จัดตั้งสถานี คสช. มีคำสั่งฉบับที่ 32/2557 (วันที่ 24 พฤษภาคม พ.ศ. 2557) ย้ำให้ระงับการออกอากาศอย่างเคร่งครัด ก่อนจะมีคำสั่งฉบับที่ 79/2557 (วันที่ 9 กรกฎาคม พ.ศ. 2557) ให้สถานีวิทยุทดลองฯ สามารถออกอากาศได้ หากดำเนินการตามเงื่อนไขกฎหมายที่เกี่ยวข้อง กล่าวคือ ให้นำเครื่องส่งวิทยุไปตรวจสอบจนผ่านมาตรฐานทางเทคนิค และให้ดำเนินการขออนุญาตตามกฎหมายว่าด้วยวิทยุคมนาคมให้แล้วเสร็จเสียก่อน

## ใบอนุญาตตามกฎหมายว่าด้วยวิทยุคมนาคม

การดำเนินการและปฏิบัติตามขั้นตอนของ พรบ.วิทยุคมนาคม พ.ศ. 2498 พรบ.ควบคุมอาคาร พ.ศ. 2522 กฎกระทรวง และประกาศต่างๆ ที่เกี่ยวข้อง เริ่มจากการนำเครื่องส่งสัญญาณวิทยุกระจายเสียงไปตรวจยังห้องปฏิบัติการฯ ที่ได้รับอนุญาตจาก กสทช. [[14]](#footnote-14) โดยต้องเสียค่าใช้จ่ายในการตรวจเครื่องส่งจำนวน 5,000 บาท หากเครื่องส่งไม่ผ่านมาตรฐานในครั้งแรก ผู้ประกอบการต้องนำไปปรับปรุง-แก้ไข แล้วส่งกลับไปตรวจที่ห้องปฏิบัติการฯ เดิมได้เป็นครั้งที่สองโดยไม่เสียค่าใช้จ่าย แต่หากยังไม่ผ่านมาตรฐานอีก ก็จำเป็นต้องเสียเงินเพิ่มตามแต่จะตกลงกับห้องปฏิบัติการฯ

ดังที่ได้กล่าวไปแล้วว่า ผู้ทดลองประกอบการวิทยุชุมชนส่วนใหญ่กังวลเรื่องการตรวจเครื่องส่ง เพราะเครื่องส่งของตนเก่า และส่วนใหญ่ประกอบกันเอง ซึ่งพบว่า **เครื่องส่งของวิทยุชุมชนส่วนใหญ่ ไม่สามารถตรวจเครื่องส่ง “ผ่านมาตรฐาน” ในครั้งแรก และต้องนำเครื่องส่งไปซ่อมแซม-ปรับปรุง-แก้ไขให้เป็นไปตามมาตรฐานทางเทคนิคที่กำหนด ซึ่งต้องใช้ค่าใช้จ่ายประมาณ 30,000-50,000 บาท**  ในภาวะปกติที่วิทยุชุมชนสามารถออกอากาศได้นั้น คณะกรรมการสถานี จะระดมทุนเพื่อใช้จ่ายในการบริหารและซ่อมบำรุงสถานี แต่สถานการณ์ที่วิทยุชุมชนยุติการออกอากาศมานานหลายเดือนแล้ว คณะกรรมการไม่มีช่องทางในการสื่อสารกับผู้ฟังและคนในชุมชน การระดมทุนเพื่อใช้ซ่อมเครื่องส่งให้พร้อมสำหรับการตรวจเครื่องนั้น เป็นเรื่องยากมาก สถานีวิทยุชุมชนไม่น้อยกว่า 3 แห่ง คณะกรรมการสถานีต้องกู้ยืมเงินมาซ่อมเครื่องส่งและดำเนินการเพื่อให้สามารถออกอากาศได้อีกครั้งตามเงื่อนไขของ คสช. และ กสทช.[[15]](#footnote-15)

เมื่อเครื่องส่งผ่านการตรวจ และเป็นไปตามมาตรฐานที่กำหนดแล้ว ผู้ประกอบการต้องดำเนินการขออนุญาตตามกฎหมายว่าด้วยวิทยุคมนาคมดังต่อไปนี้

1. **การขอระงับคดีด้วยการเปรียบเทียบปรับ** ตามมาตรา 4 และมาตรา 6 แห่ง พรบ. วิทยุคมนาคม พ.ศ. 2498 ระบุว่า เครื่องส่งที่ใช้ในการออกอากาศวิทยุกระจายเสียง เป็น ”เครื่องส่งวิทยุคมนาคม”*ห้ามมิให้ทำ – มี – ใช้ – นำเข้า – นำออก หรือค้าซึ่งเครื่องส่งวิทยุคมนาคม เว้นแต่จะได้รับอนุญาตจากเจ้าพนักงานผู้ออกใบอนุญาต* นอกจากนี้ มาตรา 11 วรรคหนึ่ง ยังกำหนดว่า *ห้ามมิให้ผู้ใดตั้งสถานีวิทยุคมนาคม เว้นแต่จะได้รับใบอนุญาตจากเจ้าพนักงานผู้ออกใบอนุญาต*

สำหรับ ผู้ได้รับใบอนุญาตทดลองฯ ส่วนใหญ่ประกอบกิจการกระจายเสียงโดยไม่ได้ขอรับใบอนุญาตที่เกี่ยวข้องตามกฎหมายวิทยุคมนาคม จึงถือเป็นการกระทำความผิดอาญาตาม พรบ. วิทยุคมนาคม พ.ศ. 2498 [[16]](#footnote-16) ซึ่งหากผู้กระทำผิดประสงค์จะระงับคดีด้วยการเปรียบเทียบปรับ สามารถแจ้งความประสงค์กับเจ้าหน้าที่สำนักงาน กสทช. สำนักวิศวกรรมและเทคโนโลยีกระจายเสียงและโทรทัศน์ (ทส) เพื่อตรวจสอบข้อมูลเบื้องต้นเกี่ยวกับเครื่องส่งที่สำแดงไว้ และต้องให้ถ้อยคำเกี่ยวกับการกระทำความผิดกับพนักงานเจ้าหน้าที่ กสทช. สำนักกฎหมายกระจายเสียงและโทรทัศน์ (มส) โดย **ต้องยอมรับสารภาพต่อพนักงานเจ้าหน้าที่ว่าได้กระทำความผิดจริง และยินยอมเสียค่าปรับตามที่เจ้าพนักงานเปรียบเทียบปรับ คดีเป็นอันถูกระงับไป**

สถานีวิทยุชุมชน สมาชิกสหพันธ์วิทยุชุมชนแห่งชาติ (สวชช.) ซึ่งตั้งสถานีตามกระบวนการเตรียมความพร้อมของภาคประชาชน และได้รับเครื่องส่งวิทยุจากการสนับสนุนของ SIF และ พอช. เมื่อ 10-13 ปีที่แล้ว ส่วนใหญ่เป็นเครื่อง “สั่งประกอบ” จากร้านในประเทศโดย SIF และ พอช. จึงไม่รู้ประวัติความเป็นมาของเครื่องส่งตนเอง และไม่สามารถอธิบายรายละเอียดเกี่ยวกับแบบแปลนวงจรเครื่องส่งได้ การกรอกแบบคำขอรับอนุญาต และจัดทำเอกสารแนบ จึงเป็นไปอย่างยากลำบาก หากพนักงานเจ้าหน้าที่ไม่เข้าใจ และเข้มงวด ผู้ทดลองประกอบการก็จะเสียเวลา และค่าใช้จ่ายเพิ่มมากขึ้นในกระบวนการนี้

ผู้ประกอบการวิทยุชุมชนที่ดำเนินการขั้นตอนนี้ สะท้อนว่า พนักงานเจ้าหน้าที่ “สอบสวน” ราวกับว่าเป็นอาชญากร โดยเฉพาะในรายละเอียดเกี่ยวกับเครื่องส่งว่า มีที่มาอย่างไร? ใครเป็นคนประกอบ? มีแบบแปลนวงจรเครื่องไหม? ฯลฯ ผู้ประกอบการไม่สามารถตอบคำถามได้มากนัก เพราะคณะกรรมการสถานีปัจจุบัน เป็นรุ่นที่ 2 ซึ่งรับช่วงการดำเนินกิจการวิทยุชุมชนต่อจากคณะกรรมการรุ่นแรกที่วางมือเพราะอายุมาก หรือหัวหน้าสถานีผู้บุกเบิกเสียชีวิตไปแล้ว จึงไม่สามารถอธิบายรายละเอียดเครื่องส่งดังกล่าวได้ ดังนั้น **พนักงานเจ้าหน้าที่ควรจะมีทัศนะในงานบริการมากกว่างานบังคับใช้กฎหมาย เพื่อให้งานบริการเรื่องใบอนุญาตนี้ เป็นไปได้อย่างราบรื่นมากขึ้น**

1. **การขอรับใบอนุญาตทำ – นำเข้า – มี – ใช้เครื่องส่งวิทยุกระจายเสียง** เป็นขั้นตอนการดำเนินการเพื่อขอรับใบอนุญาตเกี่ยวกับเครื่องส่ง โดยกรณีที่ผู้ทดลองประกอบการ *ประกอบ หรือ ทำ* เครื่องส่งด้วยตัวเอง **ต้องขอใบอนุญาต “ทำ” เครื่องส่ง** แต่ในกรณีที่ *สั่งซื้อเครื่องส่งจากต่างประเทศ* ก็ **ต้องขออนุญาต “นำเข้า” เครื่องส่ง** จากนั้นผู้ประกอบก็ **ต้องดำเนินการขออนุญาต “ใช้” เครื่องส่ง** เพื่อแสดงความประสงค์ว่า *ต้องการใช้เครื่องส่งดังกล่าวในกิจการของสถานีวิทยุ*

การดำเนินการขออนุญาตตามกฎหมายว่าด้วยวิทยุคมนาคมนี้ เป็นขั้นตอนที่เกี่ยวข้องกับเครื่องส่งวิทยุกระจายเสียงเป็นหลัก หากผู้ทดลองประกอบการนำเครื่องส่งไปตรวจสอบมาตรฐานทางเทคนิคกับห้องปฏิบัติการฯ และเครื่องส่ง “ผ่านมาตรฐาน” แล้ว การดำเนินการขออนุญาตทำ / ใช้เครื่องส่งวิทยุฯ ก็จะสะดวกยิ่งขึ้น แม้จะยุ่งยากในการเตรียมเอกสารอยู่บ้าง

1. **การขออนุญาตตั้งสถานีวิทยุคมนาคม (สถานีวิทยุ)** การขออนุญาตตั้งสถานีวิทยุนี้ เกี่ยวข้องกับกฎหมายหลายฉบับ ได้แก่ พรบ.ควบคุมอาคาร พ.ศ. 2522 และกฎกระทรวงกำหนดสิ่งที่สร้างขึ้นเป็นอย่างอื่นเป็นอาคารตามกฎหมายว่าด้วยการควบคุมอาคาร พ.ศ. 2544 ซึ่งกำหนดให้ทั้งเสาที่ตั้งอยู่บนพื้นดิน และที่ติดตั้งอยู่บนอาคาร หากมีความสูงจากพื้นดินถึงยอดเสาเกินกว่า 10 เมตร ต้องขออนุญาตก่อสร้างจากเจ้าพนักงานท้องถิ่น และต้องมีสามัญวิศวกร หรือภาคีวิศวกรโยธารับรองการออกแบบแล้วแต่กรณี และมีวิศวกรควบคุมงานที่ลงนามรับรองการขออนุญาตด้วย และ พรบ. การเดินอากาศ พ.ศ. 2497 ในกรณีที่สถานีตั้งอยู่ในเขตปลอดภัยการบิน ต้องดำเนินการขออนุญาตก่อสร้างเสาอากาศในเขตปลอดภัยการเดินอากาศ ก่อนที่จะดำเนินการ **ขออนุญาต “ตั้งสถานี”** เป็นขั้นตอนสุดท้าย ซึ่งจะทำให้ผู้ทดลองประกอบกิจการวิทยุชุมชนดำเนินการได้อย่างถูกต้องตามกฎหมาย

การขออนุญาตก่อสร้างเสาอากาศ และก่อตั้งสถานีมีความซับซ้อนตามสภาพพื้นที่ที่สถานีตั้งอยู่ และต้องเกี่ยวข้องกับหน่วยงานอื่นอีกหลายแห่ง ไม่ว่าจะเป็นกรมการบินพลเรือน เทศบาล และองค์กรบริหารส่วนท้องถิ่น หน่วยงานในหลายพื้นที่ ไม่เข้าใจ “สภาพจริง” ของวิทยุทดลองฯ บริการชุมชน ทำให้การดำเนินการยุ่งยาก และเสียค่าใช้จ่าย ยกตัวอย่างวิทยุชุมชนชาวนนทบุรี ที่ต้องเสียค่าใช้จ่ายให้กับเทศบาล และวิศวกรที่ลงนามรับรองการขออนุญาตถึง 35,000 บาท และค่าก่อสร้างเสาอากาศใหม่ตามวิศวกรกำหนดอีกจำนวน 30,000 บาท[[17]](#footnote-17) ซึ่งคณะกรรมการสถานี จำเป็นต้องใช้เงินตัวเองสำรองจ่ายไปก่อน เพราะไม่สามารถออกอากาศระดมทุนจากผู้ฟังในชุมชนได้ และต้องการให้สถานีสามารถออกอากาศได้อีกครั้งหนึ่งโดยเร็ว

เป็นที่น่าสังเกตว่า นโยบาย กสทช. ในการอนุญาตทดลองประกอบกิจการวิทยุรายใหม่นี้ ยังไม่เป็นที่รับรู้ในหน่วยงานที่เกี่ยวข้องอื่นๆ เช่นกรณีการขออนุญาตตั้ง-ก่อสร้างเสาอากาศกับองค์กรท้องถิ่นนั้น หากมีการประสานงาน และขอความร่วมมือระหว่างหน่วยงานก่อนแล้ว เมื่อผู้ทดลองประกอบการติดต่อขอรับบริการ จะสามารถดำเนินการได้อย่างรวดเร็ว และอาจได้รับการยกเว้นค่าใช้จ่ายได้บ้าง

เนื่องด้วยนโยบายการควบคุมสื่อเพื่อให้เกิดความสงบ-ปรองดองของรัฐบาลปัจจุบัน หลังดำเนินการขออนุญาตทดลองประกอบกิจการตาม พรบ. การประกอบกิจการฯ พ.ศ. 2551 ตรวจเครื่องส่งให้เป็นไปตามมาตรฐานทางเทคนิคที่ กสทช. กำหนด และขออนุญาตทำ – ใช้ – ตั้งตาม พรบ. วิทยุคมนาคม พ.ศ. 2498 เป็นที่เรียบร้อยแล้ว **วิทยุทดลองประกอบกิจการทั้งหมด ต้องแจ้งความประสงค์จะออกอากาศ และทำบันทึกข้อตกลง (MOU) ในการออกอากาศทดลองประกอบกิจการวิทยุกระจายเสียง** กับเจ้าพนักงานที่เกี่ยวข้อง ตามคำสั่งคณะรักษาความสงบแห่งชาติ (คสช.) ที่ 79/2557 จึงจะสามารถดำเนินการออกอากาศได้ตามปกติอีกครั้งหนึ่ง

**ขั้นตอนต่างๆ ที่เพิ่มมากขึ้น ไม่เพียงแต่ลิดรอนสิทธิทางการสื่อสารของคนในชุมชนเท่านั้น หากยังเป็นการสร้างเงื่อนไขให้คณะกรรมการสถานี “ต้องเสียค่าใช้จ่าย” เพิ่มขึ้นเป็นจำนวนมาก ไปกับการดำเนินการตามขั้นตอนต่างๆ ดังกล่าว**  ทั้งนี้ นอกเหนือจากค่าธรรมเนียมใบอนุญาต ค่าสำเนาเอกสาร ค่าตรวจเครื่องส่ง ค่าซ่อม-ปรับแก้เครื่องส่ง รวมถึงค่าปรับเพื่อระงับคดี ซึ่งต้องจ่ายอย่างหลีกเลี่ยงไม่ได้แล้ว คณะกรรมการสถานีต้องเสียค่าใช้จ่ายไปกับ “ค่าเดินทาง” ไปยังสำนักงาน กสทช. ส่วนกลาง และสำนักงานเขตใกล้บ้านแล้วแต่กรณี นอกจากนี้ หากการดำเนินการไม่เสร็จภายในวันเดียว ก็ต้องจ่าย “ค่าที่พัก” เพิ่มอีกด้วย ค่าใช้จ่ายที่เพิ่มขึ้นอย่างคาดไม่ถึง ประกอบกับการไม่ได้รับการสนับสนุนจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ (กทปส.) ทำให้ “สถานีวิทยุชุมชน” หลายแห่ง “ถอดใจ” ระงับการดำเนินการวิทยุชุมชนไปอย่างถาวร

ปัจจุบัน ผู้ได้รับใบอนุญาตทดลองประกอบกิจการจำนวน 5,646 สถานี ได้รับอนุญาตให้ออกอากาศได้แล้วจำนวนทั้งสิ้น 3,110 สถานี (ณ วันที่ 28 พฤศจิกายน พ.ศ.2557) จำแนกเป็นประเภทบริการสาธารณะจำนวน 342 สถานี ประเภทบริการชุมชนจำนวน 126 สถานี และประเภทบริการธุรกิจจำนวน 2,642 สถานี ทั้งนี้ ถูกเพิกถอนไป 19 สถานี และมีคำสั่งให้ระงับการออกอากาศไปจนกว่าจะมีคำสั่งเป็นอื่นจำนวน 127 สถานี

# ประสบการณ์กำกับดูแลวิทยุชุมชนในต่างประเทศ

การเกิดขึ้นและดำเนินการของวิทยุชุมชนในแต่ละประเทศ มีความแตกต่างกัน ตามบริบททางเศรษฐกิจ สังคม และการเมือง รวมถึงประวัติศาสตร์ของกิจการกระจายเสียง และความเข้มแข็งของชุมชนในประเทศนั้นๆ การกำกับดูแล รวมไปถึงการส่งเสริมสนับสนุนวิทยุชุมชน ให้สอดคล้องกับลักษณะการดำเนินการจริงของวิทยุชุมชน จึงเป็นสิ่งที่สำคัญ ประสบการณ์จากการดำเนินการวิทยุชุมชนในหลายๆ ประเทศ โดยเฉพาะในสหราชอาณาจักร และประเทศออสเตรเลีย (ซึ่งใช้เป็นตัวอย่างเปรียบเทียบกับประเทศไทยในบทความชิ้นนี้) พบว่า **วิทยุชุมชนจะสามารถทำหน้าที่สื่อชุมชน ซึ่งตอบสนองผู้ฟังที่หลากหลาย และไม่ตกอยู่ภายใต้อิทธิพลของกลุ่มทุนและกลุ่มการเมืองใดๆ ได้อย่างแท้จริง จำเป็นต้องมีกฎหมายรองรับ มีองค์กรกำกับดูแลจัดสรรคลื่นและอนุญาตให้ประกอบกิจการ รวมทั้งต้องมีการส่งเสริมสนับสนุนอย่างจริงจัง** อีกด้วย

## สถานภาพทางกฎหมาย

วิทยุชุมชนใน **สหราชอาณาจักร (**The United Kingdom **-** UK) เริ่มต้นจากการเป็นวิทยุโจรสลัด (Access Radio) ที่ดำเนินการโดยไม่ได้รับอนุญาต และถูกผู้อพยพชนกลุ่มน้อยนำไปใช้เผยแพร่ดนตรีที่แสดงอัตลักษณ์ของตนเอง ก่อนที่รัฐจะตระหนักถึงการมีอยู่ และกำหนดนโยบายให้วิทยุเหล่านี้ ได้รับการกำกับดูแลอย่างเป็นทางการภายใต้ระบบการกระจายเสียงของประเทศ โดยดำเนินการในรูปแบบวิทยุชุมชน ที่ไม่แสวงหาผลกำไร[[18]](#footnote-18)

ทั้งนี้ ให้เริ่ม “ทดลองกระจายเสียง” ในปี พ.ศ.2544 และประเมินผลการทดลองกระจายเสียงในอีก 2 ปีต่อมา โดยสรุปว่า *วิทยุชุมชนเป็นการพัฒนาเชิงวัฒนธรรมที่สำคัญอันหนึ่งของสหราชอาณาจักร* ส่งผลให้เกิดการรับรองวิทยุชุมชนตามกฎหมายใน **“พระราชบัญญัติการสื่อสาร พ.ศ.2546 (The Communications Act 2003)”** พร้อมทั้งออก **“ระเบียบวิทยุชุมชน พ.ศ.2547 (The Community Radio Order 2004)”** ที่กำหนดกรอบการกำกับดูแล และการให้ใบอนุญาตวิทยุชุมชนโดยเฉพาะ และเพื่อให้เป็นไปตามพระราชบัญญัติการสื่อสาร พ.ศ. 2546 กรมวัฒนธรรม สื่อ และการกีฬา (Department for Culture, Media and Sport : DCMS) จึงตั้งฝ่ายงานใหม่ ชื่อ **“สำนักงานการสื่อสาร (Office of Communications : Ofcom)”** ขึ้นในปี พ.ศ. 2548 มีคณะกรรมการบริหาร Ofcom ทำหน้าที่กำกับดูแลกิจการกระจายเสียง โดยเฉพาะอย่างยิ่งวิทยุชุมชน ทั้งนี้ ให้ทำหน้าที่ทั้งการอนุญาตใช้คลื่นความถี่ การอนุญาตประกอบกิจการกระจายเสียง และการส่งเสริมสนับสนุน[[19]](#footnote-19)

สำหรับ **ประเทศออสเตรเลีย** นั้น การประกอบกิจการกระจายเสียงในอดีต ถ้าไม่เป็นของรัฐ ก็เป็นของภาคธุรกิจ จนกระทั่งในทศวรรษที่ 2500 การเปลี่ยนแปลงทางการเมือง สังคม และวัฒนธรรม ส่งผลให้กลุ่มชาติพันธุ์ กลุ่มชนพื้นเมืองดั้งเดิม นักกิจกรรมทางการเมือง นักศึกษา นักวิชาการ และกลุ่มผู้ฟังเพลงคลาสสิกในประเทศออสเตรเลีย ได้เริ่มเคลื่อนไหวให้รัฐออกใบอนุญาตกระจายเสียงให้กับกลุ่มของตนเอง ([www.australia.gov.au](http://www.australia.gov.au)) ต่อมาใน พ.ศ. 2521 รัฐบาลได้ปรับแก้กฎหมายให้มีกิจการกระจายเสียงสาธารณะ คู่ขนานไปกับกิจการกระจายเสียงของรัฐและธุรกิจ โดยกิจการกระจายเสียงสาธารณะนี้ แบ่งออกเป็น 3 ประเภทย่อย คือ กิจการกระจายเสียงชุมชน กิจการกระจายเสียงเพื่อการศึกษา และกิจการกระจายเสียงประเด็นเฉพาะ

**“พระราชบัญญัติการประกอบกิจการกระจายเสียง พ.ศ. 2535 (Broadcasting Services Act 1992)”** กำหนดให้กิจการกระจายเสียงสาธารณะ เปลี่ยนเป็นกิจการกระจายเสียงชุมชน[[20]](#footnote-20) เพื่อรองรับสถานภาพทางกฎหมายของวิทยุชุมชน และยังให้ตั้งองค์กรกำกับดูแลกิจการกระจายเสียงออสเตรเลีย (The Australian Broadcasting Authority: ABA) ก่อนจะหลอมรวมกับองค์กรกำกับดูแลกิจการโทรคมนาคมออสเตรเลีย (The Australian Communications Authority: ACA) ใน พ.ศ. 2548 กลายเป็น **องค์กรกำกับดูแลกิจการกระจายเสียงและกิจการโทรคมนาคมออสเตรเลีย (The Australian Communications and Media authority: ACMA)** เพื่อทำหน้าที่กำกับดูแลกิจการกระจายเสียง และกิจการโทรคมนาคม รวมทั้งพิจารณาให้ใบอนุญาตแก่วิทยุชุมชนด้วย

## การกำกับดูแล : การอนุญาตให้ใช้คลื่นความถี่ และประกอบกิจการ

การกำกับดูแลกิจการกระจายเสียงของ **สหราชอาณาจักร** นั้น องค์กรกำกับดูแล หรือ Ofcom ได้จำแนกใบอนุญาตประกอบกิจการตามความแตกต่างของการดำเนินการ ออกเป็น 4 ประเภท คือ 1) ใบอนุญาตวิทยุชุมชน 2) ใบอนุญาตวิทยุที่จำกัดขอบเขตการให้บริการ (radio restricted service license) 3) ใบอนุญาตวิทยุธุรกิจระบบอนาล็อค และ 4) ใบอนุญาตวิทยุดิจิตอล **ทั้งนี้ Ofcom ได้แยกการออกใบอนุญาตแต่ละประเภทออกจากกันตามลักษณะเฉพาะ และมีหลักเกณฑ์การพิจารณาให้ใบอนุญาตแตกต่างกันด้วย** นั่นคือ ออกแบบกระบวนการยื่นขอใบอนุญาต รวมถึงแนวทางการพิจาณาแบบคำขอ การกำหนดระยะเวลายื่นแบบคำขอ และระยะเวลาการพิจารณาคำขอ แตกต่างตามประเภทใบอนุญาต (www.licensing.ofcom.org.uk) โดยคณะกรรมการการสื่อสาร (Ofcom Board) ได้แต่งตั้ง **คณะกรรมการพิจารณาใบอนุญาต** ขึ้น เพื่อทำหน้าที่พิจารณาใบอนุญาตโดยตรง รวมทั้ง ให้ทำหน้าที่ประกาศเชิญชวนให้กลุ่มต่างๆ ขอใบอนุญาตประกอบกิจการวิทยุชุมชน[[21]](#footnote-21) ด้วย

ทั้งนี้ เงื่อนไขการพิจารณาขอรับใบอนุญาตวิทยุชุมชนนั้น ผู้ขอรับใบอนุญาต ต้องแสดงให้เห็นว่าต้องการดำเนินการเพื่อประโยชน์ทางสังคมมากกว่าเหตุผลเชิงธุรกิจ ซึ่งผลประโยชน์ทางสังคม หมายถึง การเผยแพร่การบริการต่างๆ ขององค์กรปกครองส่วนท้องถิ่น การส่งเสริมโอกาสการจ้างงาน การส่งเสริมการรวมตัวกันทางสังคม และการสนับสนุนกิจกรรมของชุมชนท้องถิ่น

สำหรับมาตรฐานทางเทคนิคนั้น ระบุว่า วิทยุชุมชนต้องมีรัศมีกระจายเสียง 5 กิโลเมตร โดยต้องใช้เครื่องส่งวิทยุกำลังส่งต่ำ 25 วัตต์ หากสถานีตั้งอยู่ในเขตเมือง และกำลังส่ง 50 วัตต์ หากสถานีตั้งอยู่ในเขตชนบท นอกจากนี้ ผู้ขอรับใบอนุญาต ต้องระบุชุมชนกลุ่มเป้าหมายที่จะให้บริการอย่างชัดเจน ซึ่งอาจจะเป็นชุมชนเชิงกายภาพ หรือชุมชนที่สนใจในประเด็นเดียวกัน (ชุมชนเชิงประเด็น) อันเป็นชุมชนขนาดเล็ก ได้แก่ เยาวชน เกย์/เลสเบียน ชนกลุ่มน้อย และกลุ่มทางศาสนา เป็นต้น (www.en.wikipedia.org)

ในการขอใบอนุญาตครั้งแรก ผู้ขอรับใบอนุญาตส่วนใหญ่ จะเคยขอ**ใบอนุญาตวิทยุที่จำกัดขอบเขตการให้บริการ** ซึ่งเป็นใบอนุญาตที่มีอายุ 28 วันมาก่อน แล้วจึงดำเนินการขอ**ใบอนุญาตวิทยุชุมชน** ซึ่งเป็นใบอนุญาตแบบ “เต็มเวลา” มีอายุ 5 ปี ซึ่งได้สิทธิในการใช้คลื่นความถี่ด้วย ทั้งนี้ คณะกรรมการพิจารณาใบอนุญาต จะใช้เวลาในการพิจารณาคำขอรับใบอนุญาตแบบเต็มเวลา 2 ปี ไปกับการตรวจสอบว่า วิทยุชุมชนนั้น เป็นการประกอบกิจการที่ไม่แสวงหากำไร และตอบสนองความต้องการของชุมชนผู้รับบริการอย่างแท้จริง โดยดูผ่านการอบรมคนในชุมชนให้มีทักษะการจัดรายการ และการทำข่าวชุมชน เป็นต้น โดยคณะกรรมการพิจารณาใบอนุญาตไม่ได้พิจารณาจากเอกสารที่ยื่นขอแต่เพียงอย่างเดียว แต่จะขอพบผู้ขอรับใบอนุญาต สัมภาษณ์ เยี่ยมชุมชน รวมทั้งให้คำแนะนำและสนับสนุน ดังนั้น ในกรณีการขอต่ออายุใบอนุญาตผู้ขอรับใบอนุญาตต้องยื่นคำขอต่อใบอนุญาต 18 เดือนก่อนใบอนุญาตหมดอายุ เพื่อให้เวลากับการประเมินผลการดำเนินการวิทยุชุมชนที่ผ่านมา และพิจารณาศักยภาพในการดำเนินการต่อไป ปัจจุบัน สหราชอาณาจักรมีวิทยุชุมชนที่ออกอากาศ “เต็มเวลา” ประมาณ 200 สถานี ([www.commedia.org.uk/go/community-radio/licensing/ และ](http://www.commedia.org.uk/go/community-radio/licensing/%20และ)

[www.licensing.ofcom.org.uk)](http://www.licensing.ofcom.org.uk)  อย่างไร)

ถึงแม้ว่า การพิจารณาใบอนุญาตวิทยุชุมชนจะใช้เวลานาน และมีขั้นตอนมาก แต่ผู้ขอรับใบอนุญาตและผู้สนใจทั่วไป สามารถศึกษาทำความเข้าใจกระบวนการออกใบอนุญาตได้จากเว็ปไซท์ของ ofcom ได้ก่อน ซึ่งมีข้อมูลที่เข้าใจง่าย ประกอบด้วย แนวทางสำหรับผู้ยื่นคำขอใบอนุญาต แนวปฏิบัติในการยื่นคำขอ ข้อแนะนำแก่ผู้ยื่นคำขอใบอนุญาตวิทยุชุมชน แนวทางในการให้ใบอนุญาตว่าด้วยระยะเวลาในการยื่นคำขอ แบบคำขอใบอนุญาตวิทยุชุมชน คลื่นความถี่ที่สามารถใช้ได้ และประสบการณ์ 10 ปีในการออกใบอนุญาตวิทยุชุมชน เป็นต้น นอกจากนี้ Ofcom ยังใช้วิธีการประกาศเชิญชวนให้ผู้สนใจขอใบอนุญาตวิทยุชุมชนเป็นรายภูมิภาคตามช่วงเวลาที่กำหนดไว้อีกด้วย (www.licensing.ofcom.org.uk) ซึ่งผู้สนใจจะมีเวลาและสามารถเตรียมตัว ศึกษาข้อมูล และขอคำปรึกษาจากคณะกรรมการ ก่อนจะยื่นขอรับใบอนุญาต

สำหรับ **ประเทศออสเตรเลีย**  องค์กรกำกับดูแลกิจการกระจายเสียงและกิจการโทรคมนาคมออสเตรเลีย (The Australian Communications and Media authority: ACMA) ได้ **จัดตั้ง “สำนักกิจการกระจายเสียงชุมชน (Community Broadcasting Section)”** ให้รับผิดชอบงานต่างๆ เกี่ยวกับวิทยุชุมชนโดยเฉพาะ กล่าวคือ

- จัดสรรใบอนุญาตวิทยุชุมชนชั่วคราวและใบอนุญาตทดลองประกอบกิจการโทรทัศน์ชุมชน

- จัดสรรและต่อใบอนุญาตกิจการกระจายเสียงชุมชนระยะยาว

- รับและสืบสวนการร้องเรียนเกี่ยวกับการประกอบกิจการกระจายเสียงชุมชน

- ไต่สวนเรื่องร้องเรียนที่มีมูลและบังคับใช้กฎหมายตามความผิดที่ผู้ประกอบกิจการฝ่าฝืน

- ติดตามผลการประกอบกิจการเพื่อนำมาพิจารณาการต่อใบอนุญาตหรือบังคับใช้กฎหมายเมื่อมีการฝ่าฝืน โดยให้ผู้ได้รับใบอนุญาตส่งรายงานความก้าวหน้า หรือจัดส่งเจ้าหน้าที่เยี่ยมเยือนหรือจัดประชุมร่วมกัน

- ทบทวนแนวทางการปฏิบัติ (Codes of practice) และพัฒนาคำแนะแนว โดยทำงานร่วมกับองค์กรตัวแทนของผู้ประกอบกิจการกระจายเสียงชุมชน และ

- ติดต่อประสานงานกับองค์กรต่างๆ ที่ดำเนินการเกี่ยวข้องกับการกระจายเสียงชุมชน

ออสเตรเลียออกแบบให้มีใบอนุญาตวิทยุชุมชน 2 แบบ คือ 1) ใบอนุญาตประกอบกิจการกระจายเสียงชุมชนชั่วคราว และ 2) ใบอนุญาตประกอบกิจการกระจายเสียงชุมชนระยะยาว สำหรับ **ใบอนุญาตประกอบกิจการกระจายเสียงชุมชนชั่วคราว** เป็นใบอนุญาตที่ไม่สามารถต่ออายุได้ และมีอายุเพียง 12 เดือนหรือ 1 ปี มีขึ้นเพื่อส่งเสริมการพัฒนาวิทยุชุมชน โดยอนุญาตให้ชุมชนที่ต้องการมีกิจการกระจายเสียงชุมชนสามารถพัฒนาทักษะในการบริหาร และการจัดรายการวิทยุ รวมทั้งการเสริมสร้างการสนับสนุนของชุมชนในการให้บริการกิจการกระจายเสียงชุมชนระยะยาวต่อไป ทั้งนี้ ACMA ยังไม่จัดสรรคลื่นความถี่ให้กับผู้มีใบอนุญาตชั่วคราว แต่สามารถออกอากาศโดยใช้คลื่นความถี่ร่วมกับผู้อื่น ตามแต่ ACMA จะจัดสรรเวลาให้

ส่วน **ใบอนุญาตประกอบกิจการกระจายเสียงชุมชนระยะยาว** นั้น มีอายุ 5 ปี โดยหลักเกณฑ์ในการพิจารณาใบอนุญาต จะพิจารณาจากวัตถุประสงค์ในการให้บริการที่ตอบสนองความต้องการของชุมชนที่รับบริการทั้งในปัจจุบันและอนาคต ธรรมชาติและความหลากหลายของความสนใจของชุมชนที่รับบริการ ธรรมชาติและความหลากหลายของกิจการกระจายเสียงอื่นๆ รวมถึงกิจการกระจายเสียงในระดับชาติที่มีอยู่ในพื้นที่บริการ ความสามารถของผู้ยื่นคำขอในการดำเนินการตามวัตถุประสงค์ของการให้บริการ การไม่มีบุคคลหนึ่งๆ ที่อยู่ในตำแหน่งที่สามารถควบคุมการประกอบกิจการกิจการกระจายเสียงชุมชนมากกว่าหนึ่งสถานีในพื้นที่ให้บริการ และการไม่มีพรรคการเมืองและเจ้าหน้าที่รัฐที่อยู่ในตำแหน่งที่สามารถควบคุมการประกอบกิจการกระจายเสียงชุมชน

ผู้ขอรับใบอนุญาตต้องสามารถบ่งชี้กลุ่ม/ชุมชนที่ตนให้บริการได้อย่างชัดเจน ซึ่งโดยมากแล้วจะเป็นชุมชนขนาดเล็กที่มีความสนใจร่วมกัน เช่น กลุ่มชาติพันธุ์ กลุ่มชนพื้นเมืองดั้งเดิม เยาวชน ผู้สูงอายุ เกย์/เลสเบียน ศิลปะ/ดนตรี เป็นต้น หลังจากผู้ขอรับใบอนุญาตได้รับการแจ้งให้อนุญาตจาก ACMA แล้ว มีเงื่อนไขว่าผู้ได้ใบอนุญาตต้องเริ่มให้บริการภายใน 1 ปี นอกจากนี้ ผู้ได้รับใบอนุญาตอาจเปลี่ยนกลุ่ม/ชุมชนที่ตนเองให้บริการได้ แต่จะทำได้ก็ต่อเมื่อดำเนินกิจการไปได้ 26 สัปดาห์แล้ว[[22]](#footnote-22)

## การส่งเสริมสนับสนุน

สำหรับการส่งเสริมและสนับสนุนให้วิทยุชุมชน**ในสหราชอาณาจักร**สามารถดำเนินการ โดยไม่ต้องแสวงหากำไรตามกฎหมายกำหนด และให้วิทยุชุมชนสามารถรักษาอัตลักษณ์การเป็นเครื่องมือพัฒนาเชิงวัฒนธรรมได้อย่างยั่งยืน รัฐบาลอังกฤษได้ก่อตั้ง **“กองทุนวิทยุชุมชน”** และจัดสรรงบประมาณให้ในปีแรก (พ.ศ.2548/2549) จำนวน 500,000 ปอนด์ โดยมีเป้าหมายเพื่อส่งเสริมความยั่งยืนระยะยาวให้กับสถานีวิทยุชุมชนที่ได้รับใบอนุญาต และช่วยเหลือค่าใช้จ่ายหลักในการดำเนินงานของสถานี เช่น การระดมทุนเพื่อสนับสนุนสถานี การบริหารสถานี การจัดการและการรายงานการเงิน การขยายกลุ่มผู้ฟัง และการจัดการและการสนับสนุนอาสาสมัคร เป็นต้น นอกจากนี้ ยังสนับสนุนการฝึกอบรมบุคลากรด้านต่างๆ ที่จะสร้างความเข้มแข็งต่อการดำเนินงานของสถานี เช่น การฝึกอบรมด้านการระดมทุน การจัดทำรายงานการเงิน การระดมอาสาสมัครเข้าช่วยงานในสถานี ฯลฯ ทั้งนี้ เพราะประเด็นการฝึกอบรม เป็นกิจกรรมที่สำคัญในการสร้างความยั่งยืนให้กับสถานี และหาแหล่งทุนสนับสนุนกิจการลักษณะนี้ยากนั่นเอง

ในการนี้ Ofcom ได้แต่งตั้ง **“คณะกรรมการพิจารณาจัดสรรกองทุน”** จำนวน 3 คน ที่เป็นอิสระจากคณะกรรมการบริหาร Ofcom และคณะกรรมการพิจารณาใบอนุญาต เพื่อทำหน้าที่พิจารณาข้อเสนอขอรับทุน และตัดสินใจว่าจะให้ทุนสนับสนุนแก่ข้อเสนอใด ตามเงื่อนไขดังกล่าวข้างต้น

การสนับสนุนวิทยุชุมชนใน **ประเทศออสเตรเลีย** มีความแตกต่างกันออกไป องค์กรกำกับดูแลหรือรัฐบาลไม่ได้ทำหน้าที่โดยตรงในการส่งเสริมสนับสนุน แต่มีองค์กร เช่น **“มูลนิธิการกระจายเสียงชุมชน (Community Broadcasting Foundation : CBF)”** ทำหน้าที่แทน CBF ซึ่งตั้งขึ้นในปี พ.ศ. 2527 เป็นองค์กรทุนอิสระที่ไม่แสวงหากำไร และถือเป็นองค์กรหลักในออสเตรเลีย ที่ให้ทุนสนับสนุนและพัฒนากิจการกระจายเสียงชุมชนมาอย่างต่อเนื่อง ทั้งนี้ CBF จะได้รับการสนับสนุนจากรัฐบาลออสเตรเลีย ผ่านกรมการสื่อสาร (The Department of Communications) ในปี พ.ศ. 2551 ได้รับงบประมาณจากรัฐบาลจำนวน 8.7 ล้านดอลลาร์ออสเตรเลีย เพื่อจัดสรรให้กับกิจการกระจายเสียงชุมชน โดยร้อยละ 50 จัดสรรให้กับกิจการรมหลักของการดำเนินกิจการกระจายเสียงชุมชน ส่วนที่เหลือจัดสรรให้กับโครงการที่เกิดจากการริเริ่มทางนโยบายของรัฐ เช่นการกระจายเสียงชุมชนแบบออนไลน์ กองทุนอบรมกิจการกระจายเสียงชุมชนแห่งชาติ โครงการออกอากาศทางวิทยุของนักดนตรีชาวออสเตรเลีย โครงการส่งเสริมวิทยุชุมชนของกลุ่มชนพื้นเมืองดั้งเดิมให้สามารถปรับปรุงคุณภาพทางเทคนิคและระดับบริการสูงขึ้น และโครงการวิทยุดิจิตัล เป็นต้น (www.cbf.com.au)

สำหรับ การส่งเสริมและสนับสนุน **โครงการวิทยุชุมชนดิจิตัลในประเทศออสเตรเลีย**นั้น รัฐบาลประเทศออสเตรเลียกำหนดนโยบาย และให้สัญญาว่าจะให้ทุนสนับสนุนโครงสร้างพื้นฐานด้านการกระจายเสียงวิทยุระบบดิจิตอลแก่วิทยุชุมชนปีละ 3.6 ล้านเหรียญออสเตรเลีย ติดต่อกันเป็นเวลา 4 ปี (ค.ศ. 2009-2012) เพื่อเปลี่ยนผ่านการกระจายเสียงไปสู่ระบบดิจิตอล แม้ในทางปฏิบัติ รัฐบาลอนุมัติงบให้เพียงปีละ 2.2 ล้านเหรียญเท่านั้น โดยในระยะเริ่มแรกองค์กรกำกับดูแลของออสเตรเลียอนุญาตให้วิทยุชุมชนกระจายเสียงระบบดิจิตอลในเขตเมืองหลวงของแต่ละรัฐก่อน ซึ่งมีจำนวน 37 สถานีเท่านั้น ([www.acma.gov.au](http://www.acma.gov.au))

ส่วน **การสนับสนุนวิทยุชุมชนระบบดิจิตัลในสหราชอาณาจักร** นั้น ไม่มีการดำเนินการ เพราะถึงแม้ว่าสหราชอาณาจักรจะประกาศให้ยุติการกระจายเสียงระบบอนาล็อกสำหรับการกระจายเสียงวิทยุระดับชาติ แต่ **วิทยุชุมชนและวิทยุท้องถิ่นขนาดเล็กก็ยังกระจายเสียงวิทยุระบบอนาล็อก (เอฟเอ็ม)** ต่อไป ([www.rogerdarlington.me.uk)](http://www.rogerdarlington.me.uk)) เช่นเดียวกันกับประเทศนอร์เวย์และเดนมาร์ก ที่ได้กำหนดให้การกระจายเสียงวิทยุบริการสาธารณะและธุรกิจเป็นระบบดิจิตอล ส่วนสถานีวิทยุขนาดเล็กให้คงการกระจายเสียงระบบอนาล็อก (เอฟเอ็ม) เช่นเดิม ([www.access.cmfe.eu](http://www.access.cmfe.eu))

กล่าวโดยสรุป การดำเนินการเกี่ยวกับวิทยุชุมชนของสหราชอาณาจักรและออสเตรเลีย สะท้อนให้เห็น**ว่า รัฐบาลของทั้งสองแห่ง ยอมรับการมีอยู่ของ “วิทยุชุมชน”** เพราะมีความสำคัญต่อการพัฒนาประเทศ และ**ตระหนึกถึงความจำเป็นต้องมีวิทยุชุมชนในภูมิทัศน์สื่อ (Media Landscape) ของประเทศ** เพราะมีคุณค่าทางสังคมที่ปรากฏให้เห็นอย่างชัดเจน ซึ่งวิทยุบริการสาธารณะและวิทยุบริการธุรกิจ ไม่สามารถตอบสนองได้ เมื่อตระหนักถึงบทบาท และยอมรับการมีอยู่ของวิทยุชุมชน **การบัญญัติกฎหมาย การจัดสรรคลื่นความถี่ และการออกแบบการกำกับดูแล จึงเป็นไปเพื่อให้วิทยุชุมชนดำรงอยู่ได้ในสังคมอย่างมั่นคงและยั่งยืน**

นอกเหนือจากการให้ใบอนุญาตวิทยุชุมชนแล้ว **รัฐบาลและองค์กรกำกับดูแลในทั้ง 2 ประเทศ ยังตระหนักถึงความจำเป็นของการส่งเสริมและสนับสนุนการดำเนินงานของวิทยุชุมชนด้วย** จึงกำหนดให้มีกองทุนสำหรับวิทยุชุมชนโดยเฉพาะ และมีการบริหารจัดการกองทุนอย่างโปร่งใสและตรวจสอบได้ โดยในสหราชอาณาจักรนั้น “กองทุนวิทยุชุมชน” มีคณะกรรมการพิจารณาจัดสรรกองทุน ทำหน้าที่บริหาร จัดสรรเงินกองทุน และพิจารณาข้อเสนอขอรับทุน ในขณะที่ประเทศออสเตรเลีย รัฐบาลสนับสนุนงบประมาณไปยัง “มูลนิธิการกระจายเสียงชุมชน (Community Broadcasting Foundation)” ซึ่งเป็นองค์กรทุนอิสระที่ไม่แสวงหากำไร ให้ทำหน้าที่สนับสนุนการดำเนินวิทยุชุมชนอย่างต่อเนื่องต่อไป

# ข้อเสนอเชิงนโยบาย

จากการดำเนินงานเกี่ยวกับวิทยุชุมชนที่ผ่านมา และประสบการณ์วิทยุชุมชนในต่างประเทศ เพื่อให้การกำกับดูแลการประกอบกิจการวิทยุกระจายเสียงประเภทบริการชุมชน เป็นไปอย่างมีประสิทธิภาพ และสะท้อนให้เห็นถึงความตั้งใจจริงที่จะสนับสนุนวิทยุชุมชนให้มั่นคงต่อไป ผู้เขียนมีข้อเสนอต่อ กสทช. ดังนี้

1. **การจัดสรรคลื่นความถี่ในกิจการกระจายเสียงให้ภาคประชาชนไม่น้อยกว่าร้อยละ 20** เร่งให้วิทยุรายเดิมคืนคลื่นโดยเร็ว และนำมาจัดสรรใหม่ให้ภาคประชาชนสามารถใช้คลื่นความถี่ได้อย่างมีประสิทธิภาพอย่างทั่วถึงและเท่าเทียม โดยในระหว่างการจัดสรรคลื่นใหม่ ให้ กสทช. ทดลองออกแบบการจัดสรรคลื่นเอฟเอ็มในบางพื้นที่ เพื่อใช้เป็นตัวอย่างในการจัดสรรคลื่นต่อไป
2. **การจัดโครงสร้างสายงานการบริหารและปฏิบัติการในสำนักงาน กสทช. ตามประเภทกิจการ**  มิใช่แยกตามภาระงานเช่นในปัจจุบัน โดยให้มี **“สำนักวิทยุชุมชน”** เพื่อทำหน้าที่เกี่ยวกับวิทยุชุมชนโดยเฉพาะ ตามแบบ สหราชอาณาจักร ให้ทำหน้าที่จัดสรรคลื่นความถี่ กำหนดหลักเกณฑ์การประกอบกิจการ พิจารณาใบอนุญาต ต่ออายุใบอนุญาต จัดทำคู่มือแนะนำผู้ประกอบการ ประชาสัมพันธ์ข้อมูล รวมถึงสนับสนุนวิทยุชุมชนในด้านต่างๆ อย่างไรก็ตาม ในระหว่างที่ยังไม่สามารถปรับโครงสร้างองค์กรในลักษณะดังกล่าวได้ ให้สำนักการอนุญาตประกอบกิจการกระจายเสียง (ปส1) ที่รับผิดชอบการอนุญาตทดลองประกอบกิจการ ตั้ง “จุดบริการแบบเบ็ดเสร็จ (One Stop Service)” ภายในสำนักงาน เพื่ออำนวยความสะดวกและให้บริการกับผู้ประกอบการวิทยุชุมชนไปก่อน
3. **การบริหารสำนักงานให้มีธรรมาภิบาล**
4. **การทำงานแบบมีส่วนร่วม** ร่วมกับ (participate) ผู้ประกอบกิจการวิทยุชุมชน และองค์กรตัวแทน ประเมินผลและสรุปการดำเนินงานที่ผ่านมา เพื่อออกแบบกระบวนการ และขั้นตอนการออกใบอนุญาตใหม่สำหรับวิทยุชุมชน (และวิทยุประเภทอื่น) ให้สอดคล้องกับสภาพที่เป็นจริง และตอบสนองความต้องการของทั้งองค์กรกำกับดูแลและผู้ประกอบกิจการ ทั้งนี้ เพื่อให้การกำกับดูแลเป็นไปอย่างมีประสิทธิภาพ
5. **การเปิดเผยข้อมูลต่อสาธารณะ** การเปิดเผยข้อมูลผู้ประกอบการวิทยุชุมชนต่อสาธารณะผ่านเว็ปไซท์แบบสหราชอาณาจักร ไม่อาจถือว่าเป็นการเปิดเผยความลับของผู้ประกอบกิจการ ทั้งนี้ หากผู้ประกอบการวิทยุชุมชนนั้น สามารถพิสูจน์ตนเองว่าทำเพื่อชุมชนจนเป็นที่ประจักษ์ และได้รับใบอนุญาตให้มีสถานีวิทยุเพื่อชุมชนแล้ว องค์กรกำกับดูแล ควรเปิดเผย “การมีอยู่” ของกลุ่มคน และสถานีเหล่านี้ต่อสาธารณะ เพื่อส่งเสริมและประชาสัมพันธ์ให้สังคมวงกว้างรับรู้และใช้เป็นแบบอย่างต่อไป

นอกจากนี้ กสทช. ควรมุ่งเน้นสู่การสร้างนโยบายบนฐานของข้อมูล การรวบรวมข้อมูลโดยตรงจากแบบคำขอรับใบอนุญาต และประมวลผลอย่างมีระบบ ในประเด็นกลุ่มผู้ฟังที่ครอบคลุมหรือเป็นเป้าหมายของสถานี ความโดดเด่นของเนื้อหารายการที่ให้บริการ การมีส่วนร่วมและความรับผิดชอบต่อชุมชน วิธีการระดมทุน เป็นต้น เพื่อใช้ประโยชน์ในเชิงนโยบายและการกำกับดูแลวิทยุชุมชนต่อไป

1. **การทำงานที่โปร่งใส-ตรวจสอบได้** การเปิดเผยข้อมูล และเปิดรับฟังความคิดเห็น ไม่ควรเป็นไปเพียงเพื่อการปฏิบัติตามกฎหมายเท่านั้น แต่ยังเป็นไปเพื่อช่วยให้การกำกับดูแลมีประสิทธิภาพมากขึ้นด้วย เช่น การเปิดเผยรายละเอียดของวิทยุชุมชนที่ได้รับใบอนุญาต จะทำให้วิทยุชุมชนในพื้นที่ใกล้เคียง “ร่วมตรวจสอบ” เพื่อให้กลไกกำกับดูแลกันเอง / ร่วมกันเป็นจริง
2. **การส่งเสริมและสนับสนุนด้านงบประมาณ** รัฐ หรือองค์กรกำกับดูแล (กสทช.) จำเป็นต้องจัดสรรงบประมาณเฉพาะ “สำหรับสนับสนุนวิทยุชุมชน” โดยอาจตั้งเป็นกองทุนวิทยุชุมชน และมีคณะกรรมการบริหารกองทุน บริหารจัดการแบบในสหราชอาณาจักร หรือสนับสนุนงบประมาณไปยังองค์กรไม่แสวงหาผลกำไรที่มีวัตถุประสงค์เพื่อสนับสนุนวิทยุชุมชนแบบในออสเตรเลีย เพื่อส่งเสริม สนับสนุน และเสริมศักยภาพในด้านต่างๆ อย่างไรก็ตาม ควรกำหนดความช่วยเหลือให้ไม่นำมาซึ่งภาวะพึ่งพิงเกินสมควร เพราะสถานีวิทยุชุมชนควรอยู่ได้ด้วยการอุดหนุนของชุมชน

# เอกสารอ้างอิง

กาญจนา แก้วเทพ. 2546. **คู่มือวิทยุชุมชน.** คณะนิเทศศาสตร์ จุฬาลงกรณ์มหาวิทยาลัย (เอกสารอัดสำเนา).

คอริน เฟรเชอร์ และโซเนีย เรสเตรโพ. 2001. **คู่มือวิทยุชุมชน.** แปลโดย รศ.ดร.จุมพล รอดคำดี. กรุงเทพฯ : ยูเนสโก.

พิรงรอง รามสูต. 2556. **วิทยุชุมชนในประเทศไทย จากการปฏิรูปสื่อสู่การกำกับดูแลที่ยั่งยืน.** กรุงเทพฯ: ภาพพิมพ์.

สาโรจน์ แววมณี. 2551. **วิทยุชุมชน: รายงานการศึกษาข้อมูลพื้นฐานวิทยุชุมชนภาคประชาชน.** เชียงใหม่ : วนิดาเพรส.

สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ. 2555. คู่มือกรอกแบบคำขอทดลองประกอบกิจการวิทยุกระจายเสียง ตามประกาศ กสทช. เรื่อง หลักเกณฑ์การอนุญาตทดลองประกอบกิจการวิทยุกระจายเสียง พ.ศ.2555. [www.nbtc.go.th](http://www.nbtc.go.th)

**Community Broadcasting Foundation: Annual Report 2010/2011**,see[www.cbf.com.au/Content/templates/annual\_report.asp?articleid=20&zoneid=8](http://www.cbf.com.au/Content/templates/annual_report.asp?articleid=20&zoneid=8)

Saba El-Ghul. 2004. **A Future for Community Radio in Australia: Funding, licensing and legislative issues**, Master of Art Thesis, Creative Industries Research and Applications Centre, Queenland University of Technology.

CONNECTUS Consulting Inc., 2009. **International Approaches to Funding Community & Campus Radio,** final report summated to the Canadian Radio-television and Telecommunications Commission,see www.crtc.gc.ca/.../publications/.../ radio/connectus0903

Steve Buckley, **Community Media: A Good Practice Handbook**, See unesdoc.unesco.org/images/0021/002150/215097e.pdf

, **Third pillar of media pluralism: community broadcasting in the UK and Europe**, See [www2.lse.ac.uk/media@ise/.../pdf/.../steveBuckley.pdf](mailto:www2.lse.ac.uk/media@ise/.../pdf/.../steveBuckley.pdf)

Office of Communications. 2005. Community Radio Fund: A public consultation on the management and administration of a Community Radio fund, See http://stakeholders.ofcom.org.uk/consultations/crf/org\_consult/

. 2011. **Community Radio fund: end of year report 2010/2011**, See <http://stakeholders.ofcom.org.uk/broadcasting/radio/community-radio-fund/?pageNum=2>

Uajit Wirotetrairat. 2005. “Community Radio: Prove of the Public Mind and the People’s Spirit of Freedom and Dignity” in **Media Reform going Backward.** Bangkok: Thai Broadcast Journalist Association.

1. กาญจนา แก้วเทพ. 2546. **คู่มือวิทยุชุมชน.** คณะนิเทศศาสตร์ จุฬาลงกรณ์มหาวิทยาลัย (เอกสารอัดสำเนา). หน้า 8, และคอริน เฟรเชอร์ และโซเนีย เรสเตรโพ. 2001. **คู่มือวิทยุชุมชน.** แปลจาก Community Radio Handbook โดย รศ.ดร.จุมพล รอดคำดี. กรุงเทพฯ : ยูเนสโก. หน้า 1-14. [↑](#footnote-ref-1)
2. สาโรจน์ แววมณี. 2551. **วิทยุชุมชน: รายงานการศึกษาข้อมูลพื้นฐานวิทยุชุมชนภาคประชาชน.** เชียงใหม่ : วนิดาเพรส. หน้า 90-91. [↑](#footnote-ref-2)
3. กาญจนา แก้วเทพ. 2546. (อ้างแล้ว). หน้า 4-5. [↑](#footnote-ref-3)
4. สาโรจน์ แววมณี. 2551. (อ้างแล้ว). หน้า 91. และพิรงรอง รามสูต. 2556. **วิทยุชุมชนในประเทศไทย จากการปฏิรูปสื่อสู่การกำกับดูแลที่ยั่งยืน.** กรุงเทพฯ: ห้างหุ้นส่วนจำกัด ภาพพิมพ์. หน้า 6. [↑](#footnote-ref-4)
5. หรือ มาตรา 47 แห่งรัฐธรรมนูญ ปี พ.ศ.2550 และมาตรา 49 แห่งพระราบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ.2553 [↑](#footnote-ref-5)
6. Uajit Wirotetrairat. 2005. “Community Radio: Prove of the Public Mind and the People’s Spirit of Freedom and Dignity” in **Media Reform going Backward.** Bangkok: Thai Broadcast Journalist Association, p. 74. [↑](#footnote-ref-6)
7. การเรียกวิทยุชุมชนและวิทยุธุรกิจขนาดเล็กที่เกิดขึ้นใหม่ว่า “วิทยุรายใหม่” เพื่อแยกกลุ่มออกจาก “วิทยุรายเดิม” จำนวน 524 สถานี ที่ได้รับอนุญาตให้ใช้คลื่นความถี่ตามระบบสัมปทานเดิม [↑](#footnote-ref-7)
8. พิรงรอง รามสูต. 2556. (อ้างแล้ว) หน้า 64. [↑](#footnote-ref-8)
9. การนำเสนอของผู้อำนวยการสำนัก สำนักการอนุญาตประกอบกิจการกระจายเสียง (หรือ ปส 1) ในการประชุมเพื่อปรึกษาหารือนโยบายด้านการคุ้มครองผู้บริโภค และสิทธิเสรีภาพในการสื่อสารของภาคประชาชน ครั้งที่ 6 เรื่อง “สิทธิเสรีภาพในการสื่อสารของประชาชนในการประกอบกิจการกระจายเสียงตามกฎหมาย” วันที่ 2 ธันวาคม พ.ศ.2557 โรงแรมเอเชีย กรุงเทพมหานคร [↑](#footnote-ref-9)
10. การนำเสนอของผู้อำนวยการสำนัก สำนักการอนุญาตประกอบกิจการกระจายเสียง (หรือ ปส 1) ในการประชุมเพื่อปรึกษาหารือนโยบายด้านการคุ้มครองผู้บริโภค และสิทธิเสรีภาพในการสื่อสารของภาคประชาชน ครั้งที่ 6 เรื่อง “สิทธิเสรีภาพในการสื่อสารของประชาชนในการประกอบกิจการกระจายเสียงตามกฎหมาย” วันที่ 2 ธันวาคม พ.ศ.2557 โรงแรมเอเชีย กรุงเทพมหานคร [↑](#footnote-ref-10)
11. หรือ กลุ่มงานใบอนุญาตกิจการกระจายเสียง (ปส.1) ในขณะนั้น [↑](#footnote-ref-11)
12. หรือ อาคารธนาคารเพื่อการส่งออกและนำเข้าแห่งประเทศไทย (EXIM Bank) อยู่ติดถนนพหลโยธิน ระหว่างซอย 5 และซอย 7 [↑](#footnote-ref-12)
13. การประชุมสมาชิกวิทยุชุมชน สหพันธ์วิทยุชุมชนแห่งชาติ เพื่อติดตามใบอนุญาตประกอบกิจการ วันที่ 16 มกราคม พ.ศ.2558 [↑](#footnote-ref-13)
14. ปัจจุบัน มีห้องปฏิบัติการทดสอบมาตรฐานทางเทคนิคเครื่องส่งวิทยุกระจายเสียงที่ได้รับอนุญาตจาก กสทช. จำนวน 36 แห่งทั่วประเทศ [↑](#footnote-ref-14)
15. ข้อมูลจากการเก็บรวบรวมข้อมูลสถานีวิทยุชุมชน สมาชิกสหพันธ์วิทยุชุมชนแห่งชาติ (สวชช.) จำนวน 21 สถานี เมื่อเดือนตุลาคม พ.ศ.2557 [↑](#footnote-ref-15)
16. ความผิดอาญานี้ กำหนดโทษปรับสูงสุดไว้ไม่เกิน 100,000 บาท หรือจำคุกไม่เกิน 5 ปี หรือทั้งจำทั้งปรับ อย่างไรก็ตาม มาตรา 21 ให้อำนาจเจ้าพนักงานผู้ออกใบอนุญาตมีอำนาจทำการเปรียบเทียบปรับได้ โดยกำหนดอัตราค่าปรับตามมติ กสทช. จำนวน 500 บาท ซึ่งเมื่อผู้กระทำผิดยินยอมชำระเงินค่าปรับตามจำนวนที่กำหนดภายใน 15 วัน คดีนั้นมีผลเป็นอันเลิกกันเสร็จเด็ดขาด [↑](#footnote-ref-16)
17. สัมภาษณ์ ผู้อำนวยการสถานีวิทยุชุมชนชาวนนทบุรี [↑](#footnote-ref-17)
18. Office of Communications. 2005. Community Radio Fund: A public consultation on the management and administration of a community Radio fund, See http://stakeholders.ofcom.org.uk/consultations/crf/org\_consult/ [↑](#footnote-ref-18)
19. Office of Communications. 2005. อ้างแล้ว. [↑](#footnote-ref-19)
20. Saba El-Ghul. 2004. **A Future for Community Radio in Australia: Funding, licensing and legislative issues**, Master of Art Thesis, Creative Industries Research and Applications Centre, Queenland University of Technology. หน้า 14-18. [↑](#footnote-ref-20)
21. Steve Buckley. **Third pillar of media pluralism: community broadcasting in the UK and Europe**, See www2.lse.ac.uk [↑](#footnote-ref-21)
22. CONNECTUS Consulting Inc., (2009) **International Approaches to Funding Community & Campus Radio,** final report summated to the Canadian Radio-television and Telecommunications Commission. หน้า 3-4. [↑](#footnote-ref-22)